Шаҳноза Соатова Адлия вазири маслаҳатчиси этиб тайинланди - xabar.uz\nШаҳноза Соатова Адлия вазири маслаҳатчиси этиб...\nАдлия вазирининг тегишли буйруғи билан Шаҳноза Мирзараҳимовна Соатова Маънавий-маърифий ишлар самарадорлигини ошириш, давлат тили тўғрисидаги қонун ҳужжатларига риоя этилишини таъминлаш масалалари бўйича вазир маслаҳатчиси лавозимига тайинланди. Бу ҳақда «Ҳуқуқий ахборот» канали хабар берди.\nвазирликда маънавий-маърифий соҳага ва давлат тилига оид қонун ҳужжатлари ҳамда дастурларнинг ижросини ташкил этади;\nмаънавий-маърифий соҳага ва давлат тилига оид қонун ҳужжатларига сўзсиз риоя этилишини танқидий ўрганади, бу борада аниқланган муаммоларни бартараф этиш чораларини кўради;\nдавлат тили тўғрисидаги қонун ҳужжатлари талабларига сўзсиз риоя этилишини таъминлаш бўйича жамоатчилик назоратининг самарали шаклларини жорий этади;\nмаънавий-маърифий ишлар самарадорлигини ошириш ҳамда давлат тилини ривожлантиришга оид қонун ҳужжатлари лойиҳаларини ишлаб чиқишда иштирок этади;\nходимларга давлат тилини чуқур ўрганишлари учун зарур шарт-шароитлар яратади ҳамда давлат тилини кенг тарғиб қилиш ва ривожлантириш чораларини кўради;\nҳудудлардаги барча ташқи ёзувлар, шу жумладан лавҳалар, эълонлар, реклама ва кўргазмали бошқа ахборот матнлари, ташқи реклама материалларининг давлат тили ва реклама тўғрисидаги қонун ҳужжатларига мувофиқ бўлишини таъминлашда иштирок этади;\nдавлат тилини ривожлантиришга оид илмий-тадқиқот ишларини қўллаб-қувватлаш, илмий асосланган янги сўз ва атамаларни истеъмолга киритиш, замонавий атамаларнинг ўзбекона муқобилларини яратиш бўйича таклифлар киритади.\nҚайд этиб ўтиш лозим, Шаҳноза Соатова мамлакатимизнинг таниқли блогерларидан биридир. Шу жумладан, «Xabar.uz»нинг колумнисти ҳам ҳисобланади.\nАдлия вазирлиги тайинлов маслаҳатчи Шаҳноза Соатова


Тошкент Санъат музейига ташриф буюрганлар митти мажвудотларнинг нафис ҳаракатлари ва парвозини томоша қилишлари мумкин.\nШу билан бирга, уларнинг дунёга келиши – қуртнинг пилла ўраб, ғумбакка айланиши, сўнг қанот ёзишини кузатиш имкони мавжуд. Музей ходимасининг айтишича, одатда, капалакнинг ғумбакдан чиқиш жараёни 2-3 кун давом этади ва буни кўриш ҳаммага ҳам насиб этавермайди.\nКўргазма ўтаётган кенггина зал полиэтелен билан ўралган, чироқ ва парогенераторлар билан таъминланган. Бу эса экзотик жонзотлар учун зарур мўътадил ҳарорат ва намликни таъминлашга хизмат қилади.\nБироқ экскурсоводнинг таъкидлашича, дастлабки иккита партия ғумбаклар кўргазма жойи келишувидаги чўзилишлар туфайли нобуд бўлди. Залда ҳароратнинг пастлиги туфайли ҳозир ҳам баъзи капалакларнинг қанотлари қуриб қолмоқда.\nБундан ташқари, жонли экспонатларнинг ўғирлаб кетилаётгани, қанотлари “эсдалик учун” юлиб олинаётгани ҳам кузатилмоқда.\nТошкентда қишнинг сўнгги кунлари ҳарорат тушиб кетган. Ташқарида совуқ ҳукм сураётган бир пайтда музей ичида ёз тароватини ҳис этиш мумкин.\nНамойиш ўтаётган маскан тропик ўрмонни ёдга солади. Меҳмонлар орасида болалигини эслаб капалак кетидан қувлаб юрган катталар ҳам бор.\n– Бугун одамларни қуруқ гербарий билан ҳайратга солиб бўлмайди. Шунинг учун ҳам уларга тирик тропик капалаклар парвозини кўрсатишни мақсад қилганмиз. Лекин меҳмонлар жони қилдан ҳам нозик капалакларга зарар етказмасликларини жудаям истардик, – дейди музей ходимаси.\nТашкилотчиларга кўра, кўргазма 21 апрелгача давом этади.\nЧипта баҳоси катталарга – 10 минг, нафақахўр ва талабаларга – 8 минг, 3-14 ёшли болаларга – 6000 сўм.


БМТ Россия ва МДҲ давлатлари иқтисодиётининг 2017 йилги прогнозларини ўзгартирди\n20:30 / 16.05.2017\nБМТ экспертлари Россия иқтисодиёти ривожига оид прогнозларини яхшилади - 2017 йил якунлари бўйича мамлакат ЯИМнинг 1,5 фоизга ўсиши кутилмоқда. БМТнинг иқтисодий ва ижтимоий масалалар департаменти (ИИМД) томонидан тайёрланган "Дунёдаги иқтисодий вазият ва унинг истиқболлари" маърузасининг янгиланган версиясида шу ҳақида маълум қилинди.\nЯнварь ойида жаҳон ташкилотининг иқтисодчилари РФ ЯИМнинг - 1 фоизга, 2018 йилда эса 1,5 фоизга ўсишини прогноз қилишганди. 16 май куни тақдим этилган маърузада келгуси йилги прогнозлар ўзгаришсиз қолди. Бундан ташқари, ИИМД 2016 йил якунларини қайта кўриб чиқди: янги ҳисоб-китобларга кўра, Россия ЯИМ кўрсаткичларининг пасайиши 0,8 эмас, 0,2 фоизни ташкил қилган. Маърузада Россия "ўтиш даври иқтисодиётига эга мамлакатлар" сирасига киритилган.\nБМТ экспертларининг МДҲ мамлакатлари ва Грузия иқтисодиёти бўйича прогнозида бироз ўзгариш бор. Маърузага кўра, жорий йилда уларнинг умумий ЯИМ - 1,7 фоизга, 2018 йилда эса 1,9 фоизга ўсади. Беш ой илгари ИИМД бу кўрсаткичларни 1,4 (2017 й.) ва 1,8 фоиз (2018 й.) сифатида тақдим этганди.\nИИМДнинг бошқа мамлакатлар бўйича прогнози аввалги версияга нисбатан деярли ўзгаришсиз қолган.\nИқтисодчилар прогнозига кўра, умумжаҳон ЯИМ 2017 йилда - 2,7 фоиз, 2018 йилда эса - 2,8 фоизга ўсади.


12 октябр куни Бухоро вилояти Ромитан туманида жойлашган Бўронтепа яқинидаги экотуризм кластерида «Заковат» брейн-ринг республика мусобақасининг финал ўйини ўтказилди.\nФото: Kun.uz / Жаҳонгир Алибоев\nҲал қилувчи баҳсда Хоразм жамоаси Навоийни икки рануд натижасига кўра умумий 9:5 ҳисобида мағлуб этиб, республика чемпионига айланди. Бу финалнинг ўзига хослиги шунда эдики, унда Ўзбекистон президенти Шавкат Мирзиёев ҳам иштирок этди.\nФинал ўйини якунида сўзга чиққан президент доим «Заковат» ўйинларини жонли кузатишни истагани, баҳсларни телевизор орқали кўриб бориши ҳақида гапирди. Шавкат Мирзиёев мамлакат келажаги илмга интилган ёшлар қўлида эканини яна бир бор таъкидлади. Президент «Заковат» клуби асосчиси Абдурасул Абдуллаев ва клубнинг машҳур вакиллари Бобур Ёқубов, Фурқат Қурбонов, Хушнуд Худойбердиевга миннатдорчилик билдирди. Финалдан кейин Абдурасул Абдуллаев ҳамда ғолиб бўлган Хоразм жамоаси аъзолари давлат мукофоти билан тақдирланди.\nПрезидент Тошкентнинг сўлим жойларидан бирида «Заковат» клуби учун бино қуриб берилиши, «Заковат» стипендияси жорий этилиши, интеллектуал ўйинлар бўйича президент соврини учун мусобақалар ташкил этилишини маълум қилди. Шавкат Мирзиёев «Заковат» клубини молиялаштириш муҳим эканини айтиб, бу учун 50 миллиард сўм ажратилишини эълон қилди.\nТадбирда сўзга чиққан «Заковат» клуби асосчиси Абдурасул Абдуллаев «Заковат» узоқ йиллар ҳомий йўқлигидан қийинчиликка учрагани ва оқибатда ўтган йили эфирдан олинганини ачиниш билан эслади. Лойиҳанинг асосчиси ва бошловчиси 2021 йил аввалида яна эфирга қайтган «Заковат» оддий телеўйин бўлиб эмас, катта интеллектуал ёшлар ҳаракатида айланиб қайтганини таъкидлади.\nМусобақа ғолиби бўлган Хоразм жамоаси аъзолари биттадан Chevrolet Gentra автомобили билан тақдирланишди.\nЎткир Жалолхонов, Жаҳонгир Алибоев (фото) тайёрлади


Бирмингемда Исломга қарши намойиш ўтди - BBC O'zbek\nБирмингемда Исломга қарши намойиш ўтди\n7 Феврал 2016\nImage caption PEGIDA UK раҳбари Томми Робинсон ва асли покистонлик Муҳаммад Исломга қарши намойишга етакчилик қилишди\nБританиянинг Бирмингем шаҳрида шанба куни аксил-исломий ПЕГИДА ҳаракати ўзининг илк юришини ўтказди.\nПЕГИДА ҳаракатининг Британиядаги бўлими раҳбарлари митингга йиғилган 300 атрофидаги тарафдорларига уларнинг мақсади муҳожирлар ёки бошқа ирқларга қарши эмас, балки Британияда Ислом тарқалишига қарши эканини тушунтириб беришди.\nБу ҳаракат раҳбариятига кўра, Ислом динидаги тушунчалар Ғарбдаги эркин жамият тамойилларига мос эмас.\nПЕГИДА немис тилидаги аббревиатура бўлиб, "Оврўполик ватанпарварлар Ғарб мамлакатларининг исломийлашишига қарши" деган маънони беради.\nImage caption Германиядаги ПЕГИДА тарафдорлари муҳожирларни жинсий зўравонларга тенглашади\nМазкур ҳаракат ўтган йили Германиянинг Дрезден шаҳрида тузилганди. Шанба куни муҳожирлар ва Исломга қарши намойишлар Оврўпонинг бир неча шаҳарларида бўлиб ўтди.\nПЕГИДАнинг раҳбарияти ва кўп тарафдорлари Исломга қарши кайфиятлардан ташқари, Россия президенти Путинга ҳурматларини изҳор қилиб келишган. Кўплаб шарқий немислар қатнашадиган намойишларда "Путин, бизни қутқар!" деган шиорларни кўриш мумкин.\nБирмингемда бу каби шиорлар кўзга ташланмади. Би-би-си мухбири шарқий оврўполиклардан фақат чехларнинг кичик гуруҳини кўрган.\nШанба юришидан аввал ПЕГИДА раҳбарлари аксил-фашист гуруҳлар уларга намойиш даврида ҳужум қилиши хавфи ҳақида гапиришганди. Аммо, бу каби тўқнашувлар юз бермади.\nБирмингем вокзали ташқарисида олтмишдан ортиқ аксил-фашистлар "ПЕГИДА йўқолсин! Миллатчиликни янчиб ташлаймиз!" каби шиорларни кўтариб олишганди. Полиция уларга ПЕГИДА томон ҳаракат қилишга рухсат бермаган.\nБританияда миллатчилар намойишлари одатда аксил-фашист чап қанот гуруҳлар ҳужумига учрайди.\nБи-би-си Ўзбек хизмати билан Whatsapp, Telegram ва Viber орқали боғланишни истасангиз, телефонимиз: +44 78-58-86-00-02.ТЕЛЕГРАМДА ЭСА каналимиз -telegram.me/bbcuzbek ёки BBCUZBEKInstagram - BBC UZBEKTwitter - BBC UZBEKOdnoklassniki - BBC UZBEKFacebook- BBC UZBEKGoogle+ BBC UZBEKYouTube - BBCUZBEK (https://www.youtube.com/user/bbcuzbek)Skype - bbcuzbekradio


Ўзбекистонда диний ташкилотларга нисбатан босим кучаймоқда – Репортажи Ўзбекистонда диний ташкилотларга нисбатан босим кучаймоқда – Репортажи\nГлавная Без рубрики Ўзбекистонда диний ташкилотларга нисбатан босим кучаймоқда\nЎзбекистонда диний ташкилотларга нисбатан босим кучаймоқда\nЎзбекистон ҳукумати ислоҳотлар ҳақида баён қилганига қарамай, мамлакатда баптистларга қарши рейдлар, баъзи конфессиялар вакилларини таъқиб қилишлар давом этмоқда. Мазкур ҳолатлар мамлакатда фаолият олиб бораётган ҳуқуқ ҳимоячилари томонидан қайд этилган. Миссионерликка қарши курашиш ниқоби остида протестантларга нисбатан ҳам босимлар кучаймоқда, деган фикрлар олдинга сурилмоқда.\n12 декабр куни АҚШ Ўзбекистонни диний эркинликлар чекланадиган давлатлар рўйхатидан ўчириб ташлади. Ушбу муҳим янгиликдан сўнг мамлакатда одамларни диний қарашлари учун таъқиб қилишлар, турли хил конфессиялар вакилларига нисбатан босим ўтказишлар тўхтаган, деб ўйлаш мумкин.\nҲақиқатан, Ўзбекистон охирги икки йилда турли хил диний оқимларга нисбатан сабрлилик сиёсатини олиб бормоқда. Марҳум президент Ислом Каримов даврида авж олган эътиқодий таъқиблар тўхтагандек бўлиб кўринмоқда.\nБироқ, расмий баёнотларга қарамай, республикада барча дин вакиллари ҳам хотиржам ҳаёт кечиришмаяпти, ва давлат диний эркинликларни доимий равишда таъминлай олмаяпти. Норвегиянинг “Forum 18” ҳуқуқни ҳимоя қилиш ташкилоти маълумотларига кўра, Ўзбекистонда евангел христиан баптистларига қарши мунтазам тарзда рейдлар уюштирилади, давлат эса улардан ўз конфессиясини расман рўйхатдан ўтказишини талаб қилади. Ушбу маълумот “Марказий Осиёда инсон ҳуқуқлари” уюшмаси аъзолари томонидан ҳам тасдиқланди.\nЕвангел христиан баптистлари ким ўзи?\nХристиан баптистлар, бутун дунёда бўлгани каби, Ўзбекистонда ҳам икки тоифага бўлинади. Биринчи гуруҳ расман қайд қилинган конфессия бўлса, иккинчиси онгли равишда рўйхатдан ўтишга қарши чиқади. Бир қарашда улар бир хил эътиқодга амал қиладигандек кўриниши мумкин, аммо икки гуруҳ ўртасида баъзи бир фарқлар мавжуд. Биринчи тоифа вакиллари Исо пайғамбар барча инсонларнинг гуноҳларини ювган, дейишса, иккинчи гуруҳ одамларнинг фақат маълум бир қисми кечирилган, деб ҳисоблайди. Инсон руҳининг нажот топиши масаласида ҳам икки томон ўзларининг мустақил фикрига эга. Ўзаро зиддиятларга қармасдан, ҳар икки гуруҳ ўз сафига янги издошларни жалб қилишда давом этмоқда.\nАммо қандай қилиб бир диний йўналиш очиқчасига фаолият олиб бориб, ҳеч қандай таъқибларга учрамайди, иккинчиси эса доим сиқув остида қолиб келади? Бироз тарихга назар ташлаймиз.\nМарказий Осиё ва собиқ СССР мамлакатларидаги баптистлар ўзларининг америкалик диндошларидан фарқ қилишади. Ва улар доимо бир-бирларига қарши бўлишган. Ушбу ҳаракат англикан черковининг реакцион издошлари томонидан тузилган. Баптистлар Германиядан Украина орқали Россияга келишган. Ўтган асрнинг бошларида эса улар Ўзбекистонга Сибирь ва Мордовиядан кўчиб ўтишган.\nСССР шаклланиши даврида деярли барча динлар қонундан ташқари, деб эълон қилинган ва ҳукумат томонидан қаттиқ таъқиб қилинган. Баптистлар бундай шароитда 1944 йилгача фаолият юритиб келишган. Кейин улар евангелистлар билан бирлашиб, Евангел христиан баптистлар ҳаракатини тузишган. Ушбу мақом билан улар 1965 йилгача фаолият юритиб келишган. Хрушёв даврида мазкур конфессиядан ўз черковини рўйхатдан ўтказган ҳолда фаолият олиб бориш талаб қилинган. Бу эса ҳаракатнинг парчаланишига олиб келган: баптистларнинг бир қисми қўйилган шартга рози бўлиб, расмий мақом олишган, қолганлари бу талабни рад этиб, “мазлум”ларга айланишган.\nВа ҳозирга қадар ушбу икки оқимнинг фарқи фақат расман рўйхатдан ўтиш-ўтмасликка бўлган муносабатда. Бироқ, лицензия ҳам, расмий мақом ҳам мазкур эътиқод вакилларини ҳар доим ҳам таъқибдан қутқариб қололмайди.\nТинчлик эркинликдан ҳам муҳимроқми?\nАҚШ ҳукуматининг 2017 йилги эътиқод эркинлиги ҳақидаги маълумотида қайд этилишича, Ўзбекистон президенти дин билан боғлиқ вазиятни яхши томонга ўзгартиришга қанча ҳаракат қилмасин, расмий ва норасмий диний конфессияларга нисбатан босимлар давом этмоқда. Уларни экстремизмда, диний адабиётни ноқонуний тарқатишда айблашмоқда, баъзиларига рўйхатдан ўтиш учун бажариб бўлмас талаблар қўйилиб, уларга нисбатан турли хил босимлар амалга оширилмоқда. Докладда шундай дейилади:\n“Бир қатор давлат идоралари, жумладан Ички ишлар вазирлиги, Давлат хавфсизлик хизмати, Божхона қўмитаси ва ҳуқуқни муҳофаза қилиш органлари жойларда конфискация қилиш тажрибасини давом эттирган, баъзи ҳолларда эса диний адабиёт ва уни тайёрлаш учун фойдаланилган жихозлар йўқ қилинган”.\nХавфсизлик нуқати-назаридан исми сир қолишини сўраган ҳуқуқшуноснинг таъкилашича, мамлакатда дин билан боғлиқ вазият бироз мураккаб. Бир қарашда, Конституциянинг 31 моддаси республика фуқароларига эътиқод эркинлигини кафолатлайди:\nЯъни расман Конституция бузилмаяпти, чунки ҳамма ўз динига эътиқод қилаяпти, худога ишонишни ҳеч кимга таъқиқлашмаяпти. Бошқа томондан, мамлакатда Ўзбекистон Республикасининг “Виждон эркинлиги ва диний ташкилотлар ҳақида”ги қонуни мавжуд. Ушбу ҳужжат 1998 йил 1 майда қабул қилинган бўлиб, у диний маросимлар ва ибодатлар, яъни давлат ва конфессиялар ўртасидаги муносабатларни тартибга солади. Ҳатто ушбу қонун ҳам расмият нуқтаи назаридан Конституцияга ҳам, Инсон ҳуқуқлари бутунжаҳон декларациясининг 18 моддасига ҳам зид эмас. Декларациянинг мазкур моддасида шундай дейилган:\nШунинг билан бирга, ҳуқуқшуноснинг таъкидлашича, халқаро ҳуқуқда ҳар бир давлат учун миллий манфаатлар биринчи ўринда туради, дейилган. Нима сабабдан ушбу қонун қабул қилинганини англаш учун, ҳужжат қабул қилинган вақт, 1998 йилга, назар ташлаш керак. Ўша пайтлар республикада экстремизм, терроризм ва диний экспансия кенг тарқалган эди. Ҳуқуқшуноснинг фикрига кўра, бугунги кунга келиб бу ҳужжат анча эскирган ва уни қайта кўриб чиқиш талаб этилади. Дин ишлари бўйича қўмита буни амалга оширишга ҳаракат қилиб кўрган, аммо лойиҳа фақат қоғозда қолиб кетган.\n«Ўйлашимизча, ҳамон минглаб одамлар шубҳали ва кўпиртирилган айблар билан “диний экстремизм” учун қамоқларди ўтирибди. Стив Свердлов\nУшбу қонун нафақат баптистлар оқимига, балки православ ва католик христианлари, жумладан мусулмонларга нисбатан ҳам татбиқ этилади. 1998 йили ушбу ҳужжатни қабул қилишдан мақсад диний оқимларнинг назоратсиз қолиб кетишини бартараф этиб, дин билан боғлиқ бўлган чегараларни жорий этиш бўлган. Ўша даврда бу муҳим аҳамият касб этган. Ва назоратсиз миссионерлик фаолияти қонунан тақиқланган.\nАдвокат ва Human Rights Watch ташкилотининг Марказий Осиё бўйича тадқиқотчиси Стив Свердловнинг фикрича, диний таъқибларни хавфсизлик масаласи билан оқлаб бўлмайди. Унинг айтишича, Ўзбекистонда тинчликка путур етказилиш таҳдиди ҳақиқатан мавжуд, аммо бу диндорларни доимий равишда назорат қилишга асос бўлмаслиги керак.\n“Тўқсонинчи йиллар ўртасидан бошлаб ўзбек ҳукумати минглаб одамларни диний экстремизмда айблаб, қамоққа олди. Янги ҳокимият 2016 йилдан бери минглаб айбсиз мусулмонларни озод қилганлигини таъкидласада, бу маълумотни тасдиқлаб бўлмайди, чунки ҳукумат озодликка чиққан шахсларнинг аниқ айбловларини тақдим қилгани йўқ. Ўйлашимизча, ҳамон минглаб одамлар шубҳали ва кўпиртирилган айблар билан “диний экстремизм” учун қамоқларди ўтирибди. Бу билан эса Ўзбекистоннинг инсон ҳуқуқлари борасидаги халқаро мажбуриятлари бузилмоқда”.\n“Марказий Осиёда инсон ҳуқуқлари” уюшмаси раҳбари Надежда Атаева ҳам Стив Свердловнинг фикрларига қўшилади:\nТашкилотимизнинг кузатувларига кўра, Ўзбекистонда миссионерлик ва прозелетизмга қарши кураш ниқоби остида протестантларга қарши таъқиблар кундан-кунга кучаймоқда. Шунингдек протестант черковларини рўйхатдан ўтказиш ҳам тақиқланган. Барча таъқиблар куч ишлатар тизимлар ва маъмурий органлар вакиллари томонидан амалга оширилмоқда.\nЛицензия нима учун керак ва уни қандай олиш мумкин?\nБаъзан маросимлар ўтказиш учун лицензия олишга давлат онгли равишда тўсиқ қўяди. Мисол учун, яҳудийлар ҳамжамиятини, қонунда кўрсатилганидек, мамлакатнинг 14 та маъмурий-ҳудудий қисмида синагогаси бўлмаганлиги учун рўйхатдан ўтказмай келишмоқда.\nШунингдек Адлия вазирлиги раввинларни аккредитация қилиш таклифини рад қилмоқда. Охирги марта яҳудий руҳонийлар тўрт йил олдин, 2014 йилда аккредитациядан ўтишган. Раввинлар етишмаслиги эътиқод эркинлигини чеклайди, динга бўлган қизиқишни сўндиради ва ҳамжамиятга янги сафдошларни жалб қилишга имкон бермайди.\nХудди шунга ўхшаш чекловлар бошқа диний конфессияларга нисбатан ҳам жорий этилган. Масалан, Қорақалпоғистонда мусулмон ёки ортодоксал христиан бўлмаган диний оқимлар ҳуқуқий мақом олиш имкониятига эга эмас. Иегова шоҳидлари ҳам, ўз динларига эътиқод қилиш ҳуқуқини олган бўлишсада, янги гуруҳларни рўйхатдан ўтказа олишмайди.\nБу маълумотни Стив Свердлов ҳам CABAR.Asia’га берган шарҳида тасдиқлаб ўтади:\nЎзбек ҳукумати прозелитизмни бутунлай тақиқлаб қўйган. Кўплаб насроний конфессиялар рўйхатдан ўтиш ва ўзларининг одатдаги диний амалиёти билан шуғулланиш имкониятидан маҳрум қилинган. Кўпинча “норасмий диний фаолият”га қарши рейдлар ўтказилади. Тинч йиғилишлар ўтказган насронийлар қўлга олиниб, жаримага солинади, қатнашчиларга босим ўтказишади, Инжил ва бошқа диний адабиётларни мусодара қилишади.\nБироқ, баптислар, мунтазам равишда босимларга учрашсада, рўйхатдан ўтишдан мутлоқ бош тортишмоқда. Улар бегоналарни хуш кўришмайди ва ОАВ вакилларига шубҳа билан қарашади. Исми сир қолишини истаган конфессиянинг бир вакили баптизм – бу маънавийлик эканлигини, ушбу динни рўйхатдан ўтказиб бўлмаслигини ва ҳақиқий қонун ҳокимиятники эмас, худоники эканлигини таъкидлайди. Шунинг учун баптистлар ўз ҳақиқатларини оммага ёйиш учун рўйхатдан ўтиш керак эмас, деб ҳисоблашади.\nЎзбекистон ҳукумати эса ўз навбатида диндорларга нисбатан босимни кучайтиришда давом этмоқда. Ўтказилаётган рейдларда энди нафақат фуқаровий идоралар, балки Миллий гвардия ҳамда Давлат хавфсилик хизмати (ДХХ) ҳам қатнашмоқда.\nНадежда Атаеванинг маълумотларига кўра, баптисларни фақат ички ишлар ва ДХХ ходимлари эмас, балки уларнинг қўшнилари, маҳалла қўмитаси ва коммунал хизмат ишчилари ҳам диққат билан кузатиб боришмоқда. Атаеванинг айтишича, ижтимоий тармоқларда ҳам баптистларни кузатиш йўлга қўйилган, ҳатто босилган ягона “лайк” профилактик суҳбатга чақириш учун асос бўлиши мумкин. Рейдлар пайтида ҳеч қандай санкцияларсиз улардан қўл телефонларини олиб қўйишади ва ичидаги маълумотларини текширишади.\n“Баптистлар гуруҳининг ҳар бир аъзосига нисбатан шахсий ҳужжат юритилади ва бу ҳолат шантаж учун асос бўлиб хизмат қилади. Кўраяпмизки, ушбу ҳамжамият вакиллари фақат пассив қаршилик кўрсатишади, улар қонунлар бузилиши ҳақида гапиришлари ёки суд қарорларига нисбатан шикоят аризаларини беришлари мумкин холос”, – дейди Атаева.\nАтаеванинг сўзларига кўра, ички идоралар Шавкат Мирзиёевнинг 2017 йил 30 ноябрда қабул қилган фармонини эътиборга олмаяпти. Ушбу ҳужжатда гувоҳлик олиш учун қийноқлар қўллаш тақиқланган бўлсада, норасмий протестант гуруҳлар аъзоларига нисбатан кўп соатлик сўроқлар ўтказилиб, улардан сохта гувоҳликлар ва бошқа маълумотлар олинмоқда.\n«Баптистлар гуруҳининг ҳар бир аъзосига нисбатан шахсий ҳужжат юритилади». Надежда Атаева\nЎтган йилнинг сентябр ойида ўтказилган рейд натижасида бир аёл ва унинг қизи касалхонага ётқизилган. “Бу каби репрессив амалиётларга БМТнинг эътиқод эркинлиги бўйича махсус маърузачиси жиддий эътибор қаратиши керак”, – дейди Атаева.\nАҚШ Ўзбекистонни «диний эркинликларнинг жиддий бузилишларига йўл қўяётган ёки бундай ҳолатга бепарво қараётган ҳукуматлар учун махсус кузатув рўйхати”га киритган бўлсада, мамлакатдаги вазият барқарор эмас. Бу каби диний таъқиблар, айниқса рейдлар, сиқувлар ва сўроқлар республикани яна эътиқод эркинлиги жиддий равишда чекланаётган давлатлар рўйхатига қайтариши мумкин.\nМазкур материални тайёрлаш жараёнида мақола муаллифи кузатув остида бўлиши мумкинлиги ҳақида маълумотга эга бўлдик. Норасмий диний конфессияларга алоқаси бўлган кишиларга нисбатан таҳдидлар амалга оширилиб, уларни жиддий айбловлар билан қўрқитишган. Стив Свердловнинг таъкидлашича, бу каби ҳолатлар Ўзбекистонни диний соҳада олиб борилиши кутилаётган ислоҳотларга содиқ эканлигига шубҳа уйғотади.\nБу дегани, мамлакат ҳали анча вақт ҳуқуқни ҳимоя қилиш ташкилотларининг диққат-эътибори марказида бўлади, таъқибга учраётган диний гуруҳларнинг ҳолати эса беқарор бўлиб қолаверади.


Telegram хавфсиз видеомулоқот имкониятини тақдим этмоқчи\n30 октябр 2020, Тошкент вақти: 07:30\nФаол фойдаланувчилари сони шу кунда 400 миллионга етган ва ўзбекистонликлар орасида ҳам энг машҳур мессенжерлардан бўлган Telegram ўз муштарийларига янги имкониятлар ваъда қилмоқда.\nХизмат асосчиси Павел Дуров фикрича, глобал ўз-ўзини иҳоталаш тартиби дунёнинг ишончли видеомулоқот воситаларига муҳтожлигини кўрсатган.\n“2020 йилдаги видеоқўнғироқ хизматлари 2013 йилдаги мессенжерларни эслатади – улар ё қулайлик таклиф қиладилар, ёки хавфсизлик. Бизнинг мақсадимиз ҳар иккаласини битта сервисда бирлаштириш”, деб ёзди Telegram асосчиси.\nДуровга кўра, мессенжер командаси бу йил одамлар гуруҳ бўлиб гаплашиши мумкин бўлган хавфсиз видеоқўнғироқлар технологиясини барпо этишга эътиборини жамлайди. Мазкур хизматни 2020 йил охиригача ишга тушириш режаланган.


Мусофирларга меҳрибонлик кўрсатишни унутманглар — Ибронийларга 13:2 | Тадқиқ сони\nМеҳмондўстлик кўрсатишни... унутманглар. ИБРОН. 13:2\nҚЎШИҚЛАР: 50, 18\nНега мусофирларга бўлган нуқтаи назаримизни ўзгартиришга тўғри келиши мумкин?\nБознинг Рутга кўрсатган муносабатида Яҳованинг мусофирларга нисбатан нуқтаи назари қандай акс этган?\nҚай йўсин мусофирларга меҳрибонликни намоён эта оламиз?\n1, 2. а) Бугунги кунда кўплаб мусофирлар қандай қийинчиликларга дуч келишяпти? (Очқич оятнинг юқорисидаги расмга қаранг.) б) Ҳаворий Павлус қандай эслатма берган ва бунинг юзасидан қанақа саволлар пайдо бўляпти?\nБУНДАН 30 йил олдин ҳали Яҳованинг Шоҳиди бўлмаган Осей  Ганадан Европага келганди. У шундай дея эслайди: «Тез орада аксарият одамлар менга умуман қизиқиш кўрсатишмаётганини пайқадим. Иқлим ҳам мен учун зарба бўлди. Аэропортдан чиқиб, ҳаётимда илк бор совуқни ҳис қилганимда, йиғлаб юбордим». Тил билан қийинчиликлари бўлгани учун Осей бир йилдан зиёд вақт мобайнида тузук иш топа олмай юрди. Оиласидан жуда узоқда бўлгани сабаб, у ўзини ёлғиз ҳис қилиб, уйини соғинарди.\n2 Борди-ю, сиз ҳам худди шундай вазиятга тушиб қолсангиз, бошқалар сизга нисбатан қандай йўл тутишларини истардингиз? Миллатингиз ёки тана рангингизга қарамай, сизни Йиғилиш Залида илиқ қарши олишса, наҳотки бу учун миннатдор бўлмас эдингиз? Ахир Муқаддас Китоб ҳам масиҳийларни «меҳмондўстлик [бегоналарга  меҳрибонлик]... кўрсатишни унутмасликка» ундаяпти. (Иброн. 13:2) Шундай экан, келинг, қуйидаги саволларни кўриб чиқайлик: Яҳова мусофирларга қандай қарайди? Нега мусофирларга бўлган нуқтаи назаримизни ўзгартиришга тўғри келиши мумкин? Мусофирлар жамоатимизда ўзларини уйидагидек ҳис этишлари учун уларга қандай ёрдам бера оламиз?\nЯҲОВА МУСОФИРЛАРГА ҚАНДАЙ ҚАРАЙДИ?\n3, 4. Чиқиш 23:9 га кўра, Худонинг қадимги халқи мусофирларга қандай муносабат кўрсатиши керак эди ва нега?\n3 Яҳова халқини Мисрдан озод қилганидан сўнг, уларнинг ораларида яшаётган мусофирларга меҳрибонлик кўрсатишни ўргатувчи қонунлар берганди. (Чиқ. 12:38, 49; 22:21) Мусофирларнинг ҳаёти доим ҳам осон бўлмагани учун, Яҳова уларга севги ила ғамхўрлик қиларди. Ҳосилдан қолган-қутганларни йиғиш ҳуқуқи бундай ғамхўрликнинг мисоли эди. (Лев. 19:9, 10)\n4 Яҳова Исроил халқига мусофирларни шунчаки ҳурмат қилишни буюрмаган, балки уларга ҳамдард бўлишларини хоҳлаган. (Чиқиш 23:9 ни ўқинг.) Исроил халқи мусофирчилик нима эканини яхши биларди. Бу халқнинг ирқи ва диний қарашлари бошқача бўлгани боис, ҳатто Мисрда қул бўлмаган пайтлари ҳам мисрликлар уларни ёқтиришмасди. (Ибт. 43:32; 46:34; Чиқ. 1:11–14) Исроил халқи мусофирчиликда қаттиқ қийналган бўлса ҳам, Яҳова улардан ораларида яшаётган мусофирларга «ўз юртдошидай» муносабатда бўлишларини кутганди. (Лев. 19:33, 34)\n5. Қай йўсин биз Яҳованинг ўзга халқ вакилларига кўрсатган ғамхўрлигини акс эттира оламиз?\n5 Бугунги кунда Яҳова йиғилишларимизга қатнаётган ўзга халқ вакилларига бир хил ғамхўрлик қилаётганига амин бўлишимиз мумкин. (Қонун. 10:17–19; Мал. 3:5–7) Улар дуч келаётган камсилитиш ёки тил тўсиғи каби қийинчиликлар ҳақида мулоҳаза юритиш, уларга меҳрибонлик ва ҳамдардлик кўрсатишнинг йўлларини излашга ундайди. (1 Бутр. 3:8)\nМУСОФИРЛАРГА БЎЛГАН НУҚТАИ НАЗАРИМИЗНИ ЎЗГАРТИРИШИМИЗ КЕРАКМИ?\n6, 7. Биринчи асрдаги масиҳийлар чуқур ўрнашган янглиш фикрларга қарши курашгани нимадан кўриняпти?\n6 Биринчи асрдаги масиҳийлар яҳудийлар орасида кенг тарқалиб, чуқур ўрнашган янглиш фикрларга қарши курашишни ўрганишган. Милодий 33 йилги Ҳосил байрамида Қуддусда яшаганлар эндигина масиҳий бўлган ўзга халқ вакилларига меҳмондўстликни намоён этишган. (Ҳавор. 2:5, 44–47) Яҳудий масиҳийлар бошқа юртдан бўлган имондошларига ғамхўрлик кўрсатиб, бу билан «меҳмондўстлик» сўзининг маъносини тушунишаётганини исботлашган.\n7 Бироқ илк масиҳийлар жамоатининг ўсиш пайтида камситилиш билан боғлиқ бир вазият юзага келди. Юнонзабон яҳудийлар уларнинг беваларига нисбатан адолатсиз муносабатда бўлишаётганидан шикоят қилишди. (Ҳавор. 6:1) Шунда бу масалани ҳал қилиш мақсадида ҳаворийлар ҳеч кимни четлаб ўтишмаётганига амин бўлиш учун етти кишини тайинлашди. Афтидан, ҳаворийлар илк масиҳийларнинг орасидаги инсоннинг келиб чиқиши туфайли пайдо бўлган тиғизликни енгиллаштириш ниятида юнон исмли кишиларни танлашганди. (Ҳавор. 6:2–6)\n8, 9. а) Янглиш фикрларга берилаётганимиз ёки ирқимизни бошқаларникидан устун қўяётганимиз нимадан кўринади? б) Қалбимиздан нимани чиқазиб ташлашимиз лозим? (1 Бутр. 1:22)\n8 Хоҳлаймизми-йўқми, маданиятимиз ҳаммамизга қаттиқ таъсир қилади. (Рим. 12:2) Бундан ташқари, келиб чиқиши, миллати ёки тана ранги турлича бўлган одамлар ҳақида қўшниларимиз, ҳамкасбларимиз ёки синфдошларимиз ҳақоратли сўзлар айтишганини эшитгандирмиз. Бундай янглиш қарашлар бизга қанчалик кучли таъсир ўтказяпти? Агар кимдир миллатимиз устидан кулса, эҳтимол, маданиятимизнинг қайсидир жиҳати ҳақида бўрттириб гапирса, бунга қандай муносабат билдирамиз?\n9 Ҳаворий Бутрус муайян бир вақт давомида ўзга халқ вакиллари ҳақида нотўғри фикрда бўлган. Аммо аста-секин у қалбидаги салбий фикрларни илдизи билан юлиб ташлашни ўрганди. (Ҳавор. 10:28, 34, 35; Галат. 2:11–14) Шунга ўхшаб, агар биз ҳам янглиш фикрларга берилаётганимизни ёки ирқимизни бошқаларникидан устун қўяётганимизни сезиб қолсак, буни қалбимиздан дарҳол чиқазиб ташлаш учун астойдил ҳаракат қилишимиз даркор. (1 Бутрус 1:22 ни ўқинг.) Ҳеч биримиз қутқарилишга лойиқ эмасмиз, деган фикр устида мулоҳаза юритиб кўрсак бўлади. Зотан, қайси миллатга мансуб бўлмайлик, барчамиз осий бандамиз. (Рим. 3:9, 10, 21–24) Шундай экан, ўзимизни бошқалардан устун қўйишга ҳаққимиз йўқ. (1 Кор. 4:7) Биз ҳаворий Павлус каби нуқтаи назарга эга бўлишимиз керак. У мойланган масиҳийларга: «Сизлар энди бегона ҳам, мусофир ҳам эмассизлар, балки... Аллоҳ хонадонининг аъзоларисиз»,— деб эслатганди. (Эфес. 2:19) Шак-шубҳасизки, келиб чиқиши турлича бўлган одамлар ҳақидаги нотўғри фикрларимиз билан курашиш «янги ўзликни кийиб олишимизга» кўмаклашади. (Колос. 3:10, 11)\nҚАЙ ЙЎСИН МУСОФИРЛАРГА МЕҲРИБОНЛИКНИ НАМОЁН ЭТСА БЎЛАДИ?\n10, 11. Бознинг мўаблик Рутга кўрсатган муносабатида Яҳованинг мусофирларга нисбатан нуқтаи назари қандай акс этган?\n10 Бознинг (Бўаз) мўаблик Рутга кўрсатган муносабатида Яҳованинг мусофирларга нисбатан нуқтаи назари акс этгани аниқ. Боз ўрим-йиғим пайтида далаларини назорат қилишга келганида, ўзга халқдан бўлган бир меҳнатсевар аёл ўроқчилар орасида бошоқларни териб юрганини пайқайди. Гарчи Рутнинг бундай қилишга ҳаққи бўлса-да, у бу учун рухсат сўрайди ва буни эшитган Боз сахийлик ила унга ҳатто боғламлар орасидан ҳам теришга ижозат беради. (Рут 2:5–7, 15, 16 ни ўқинг.)\n11 Кейин бўлиб ўтган воқеалар Рут ва унинг мусофирчиликдаги ночор аҳволи Бозни чиндан ҳам ташвишлантирганини кўрсатяпти. Даставвал у далада ишлаётган хизматкорлар Рутга ёмон муомала қилмасликлари учун унга хизматкор қизлари олдида юришни таклиф этади. Боз Рутда ҳам барча ёлланган ишчилар қатори етарлича озиқ-овқат ва сув бўлишига ғамхўрлик қилади. Қолаверса, Боз ўзга халқдан бўлган бу бечора аёлга ҳурмат ила гапириб, тасалли беради. (Рут 2:8–10, 13, 14)\n12. Ўзга халқ вакилларига нисбатан кўрсатган меҳрибонлигимиз қандай самара беради?\n12 Боз нафақат Рут қайнонаси Наимага намоён этган фидойи севгисидан, балки у Яҳовага топинишни бошлаганидан ҳам таъсирланиб, унга меҳрибонлик кўрсатган. Аслида, Боз меҳрибонлиги орқали Яҳовадан «паноҳ истаб келган» бу аёлга Унинг севгисини кўрсатди. (Рут 2:12, 20; Ҳик. 19:17) Шунга ўхшаб, агар биз ҳам меҳрибон бўлсак, «ҳар турли одамлар» ҳақиқатни билишларига ва Яҳова уларни қанчалик севишини ҳис этишларига ёрдам берамиз. (1 Тим. 2:3, 4)\nЙиғилиш Залига келган ўзга халқ вакилларини илиқ қарши оляпсизми? (13-, 14- хатбошиларига қаранг.)\n13, 14. а) Нега Йиғилиш Залига келган ўзга халқ вакилларини илиқ қарши олиш учун жон куйдиришимиз даркор? б) Қай тариқа бошқа маданиятга мансуб кишилар билан суҳбатлашишдан ҳис қилган ноқулайликни енгишингиз мумкин?\n13 Агарда Йиғилиш Залига келган ўзга халқ вакилларини илиқ қарши олсак, уларга меҳрибонликни намоён этган бўламиз. Баъзида улар уятчанлигидан якка ўзлари туришади. Шунингдек, улар тарбияси ё ижтимоий аҳволи туфайли бошқа ирқ ёки миллатга тегишли кишилардан ўзларини паст деб билишлари мумкин. Шу боис, ташаббусни қўлимизга олиб, уларга самимий қизиқиш кўрсатишимиз лозим. Агар «JW Language» иловаси сизнинг тилингизда ҳам мавжуд бўлса, унинг ёрдамида ўзга халқ вакиллари билан уларнинг она тилида саломлашишни ўргансангиз бўлади. (Филиппиликларга 2:3, 4 ни ўқинг.)\n14 Эҳтимол, бошқа маданиятга мансуб кишилар билан суҳбатлашишдан ўзингизни ноқулай ҳис қиларсиз. Бундай ҳис-туйғуларни енгиш учун уларга ўзингиз ҳақида бирон нарсани айтиб берсангиз бўлади. Тез орада сизларнинг умумий жиҳатларингиз фарқли томонларингиздан кўра кўпроқ эканини ва ҳар бир маданиятнинг ўзига яраша афзалликларию камчиликлари борлигини англайсиз.\nҲАММАГА ЎЗЛАРИНИ УЙИДАГИДЕК ҲИС ҚИЛИШГА КЎМАКЛАШИНГ\n15. Ўзга мамлакатга мослашаётган кишиларни яхшироқ тушунишимизга нима ёрдам беради?\n15 Жамоатда ўзга юртдан келганлар ўзларини бемалол ҳис қилишларига ёрдам бериш учун ўзингиздан шундай деб сўранг: «Ўзга мамлакатда бўлганимда, у ерда менга қандай муомала қилишларини истардим?» (Мат. 7:12) Янги мамлакатга мослашаётган кишиларга нисбатан сабрли бўлинг. Бошида биз уларнинг фикрлаш тарзини ёки хатти-ҳаракатларини тўлиқ тушунмаслигимиз мумкин. Лекин бу инсонлар маданиятимизга мослашишларини кутмасдан, уларни борлигича қабул қилайлик. (Римликларга 15:7 ни ўқинг.)\n16, 17. а) Бошқа маданиятга мансуб киши билан дўстлашиш учун қандай қадамлар қўйсак бўлади? б) Жамоатимиздаги мусофирларга қандай ёрдам кўрсата оламиз?\n16 Агар мусофирларнинг она юрти ва маданияти ҳақида ўргансак, улар билан тил топишиш осонроқ бўлади. Масалан, оилавий топиниш пайтида жамоатимиздаги ёки ҳудудимиздаги ўзга халқ вакилларининг маданияти тўғрисида изланиш олиб боришимиз мумкин. Шундай кишилар билан дўстлашишнинг яна бир йўли — уларни уйга овқатга таклиф қилишдир. Яҳова «ўзга халқ вакилларига имон йўлини очган» экан, наҳот Унга тақлид қилиб, жамоатимиздаги ўзга халқ вакилларига меҳмондўстликни намоён эта олмасак? (Ҳавор. 14:27; Галат. 6:10; Аюб 31:32)\nМусофирларга меҳмондўстликни намоён этяпсизми? (16-, 17- хатбошиларига қаранг.)\n17 Мусофирнинг оила аъзолари билан вақт ўтказсак, улар маданиятимизга мослашиш учун қанчалик кўп уринишаётганини кўриб, уларни янада кўпроқ қадрлаймиз. Эҳтимол, ўшанда тил ўрганиш масаласида улар амалий ёрдамга муҳтож эканини кўрармиз. Қолаверса, уларга керакли уй-жой ёки иш топишда қайси маҳаллий идоралар ёрдам бериши мумкинлигини айтсак бўлади. Бундай ёрдам туфайли мусофирнинг ҳаётида катта ўзгариш юз бериши мумкин. (Ҳик. 3:27)\n18. Бугунги кунда мусофирлар ҳурмат ва миннатдорчиликни кўрсатишда кимдан ўрнак олишлари мумкин?\n18 Албатта, мусофирлар ўзга мамлакатнинг маданиятига мослашиш учун қўлларидан келганча ҳаракат қилишади. Бу масалада Рут ажойиб ўрнак қолдирган. Биринчидан, у тўкилган бошоқларни териб олиш учун рухсат сўраб, ўша мамлакатнинг урф-одатларига ҳурмат кўрсатган. (Рут 2:7) У бу ҳуқуқни оддий ҳолдек қабул қилмаган ва бошқалар унга бирон нарса беришга бурчли, деб ўйламаган. Иккинчидан, Рут унга кўрсатилган меҳрибонлик учун шу заҳоти миннатдорчилик билдирган. (Рут 2:13) Бугунги кунда ҳам мусофирлар шундай муносабатни намоён этишса, маҳаллий халқнинг ва имондошларининг ҳурматини қозонишлари турган гап.\n19. Орамиздаги мусофирларни илиқ қарши олиш учун қандай сабабларимиз бор?\n19 Яҳова Ўзининг меҳр-инояти туфайли келиб чиқиши турлича бўлган одамларга хушхабарни эшитишга имкон берганидан хурсандмиз. Эҳтимол, бундай кишилар ўз она юртларида Муқаддас Китобни тадқиқ қилиш ёки Яҳованинг халқи билан бирга йиғилиш каби имкониятларга эга бўлишмагандир. Энди эса уларда биз билан йиғилиш имкони пайдо бўлган экан, ўзларини мусофирдек ҳис қилмасликлари учун наҳот уларга кўмак тақдим этмасак?! Гарчи уларга доим ҳам моддий ёки амалий ёрдам бера олмасак-да, меҳрибонлик кўрсатиб, Яҳованинг уларга бўлган севгисини акс эттирган бўламиз. Келинг, «Аллоҳга тақлид қилган» ҳолда орамиздаги мусофирларни илиқ қарши олиш учун жон-жаҳдимиз билан ҳаракат қилайлик! (Эфес. 5:1, 2)\n^  (1- хатбоши) Исм ўзгартирилган.\n^  (2- хатбоши) Бу мақолада бегоналар деганда мусофирлар назарда тутилади.


Пятница, 10 Октябрь 2014 11:11\nТижорат сирининг ҳуқуқий кафолати\nМаълумки, яқинда “Тижорат сири тўғрисида”ги Ўзбекистон Республикасининг Қонуни матбуотда эълон қилинди ва кучга кирди. Ушбу Қонун мамлакатимизда амалга оширилаётган демократик бозор ислоҳотларини янада чуқурлаштириш, қулай ишбилармонлик муҳитини шакллантиришда долзарб аҳамиятга эгадир.\nЛатвия делегацияси Ўзбекистонда\nЎзбекистон Республикаси Олий Мажлиси Сенатида 9 октябрь куни Латвия Республикаси Сеймининг ташқи ишлар бўйича қўмитаси раиси Оярс Эрикс Калниньш раҳбарлигидаги делегация аъзолари билан учрашув бўлиб ўтди.\nПятница, 10 Октябрь 2014 11:08\nЭлектрон савдолар хусусий тадбиркорлик субъектларига қатор қулайликлар яратмоқда\nПойтахтимизда Ўзбекистон Республикасининг Хусусийлаштириш, монополиядан чиқариш ва рақобатни ривожлантириш давлат қўмитаси ҳамда республика Товар-хом ашё биржаси ҳамкорлигида электрон-аукцион савдоларининг очиқ-ошкоралиги ва уларда кичик бизнес субъектларининг иштирокини таъминлашга бағишланган матбуот анжумани ташкил этилди.\nПятница, 10 Октябрь 2014 11:06\nИшбилармонлар учун кенг имкониятлар\nкичик бизнес ривожида ҳал қилувчи аҳамият касб этмоқда\nПятница, 10 Октябрь 2014 11:05\nМИНСК, 9 октябрь. ЎзА махсус мухбири\nАнвар БОБОЕВ хабар қилади.\nПятница, 10 Октябрь 2014 11:04\nКорпоратив қонунчиликни такомиллаштириш масъулияти\nПойтахтимизда Ўзбекистон Республикаси Олий хўжалик суди томонидан Олий суд ҳузуридаги Тадқиқот маркази ва Германия халқаро ҳамкорлик жамияти (GIZ) билан ҳамкорликда “Судлар томонидан корпоратив низоларни ҳал қилиш амалиёти ва корпоратив қонунчиликни такомиллаштиришнинг замонавий тенденциялари: миллий ва хорижий тажриба” мавзуида халқаро давра суҳбати ўтказилди.\nТошкент вилоятида бу йил ўн минг тонна балиқ овланади\nЎтган йили Тошкент вилоятидаги табиий ва сунъий ҳавзалардан 7 минг тоннадан зиёд балиқ овланган эди. Жорий йил якунига қадар эса, бу кўрсаткич 10 минг тоннадан кам бўлмаслиги кутилмоқда.\nПятница, 10 Октябрь 2014 11:03\nCифат ва самарадорлик — асосий мезон\nЮқори технологияли саноат тармоқларини ривожлантириш, ишлаб чиқаришни техник ва технологик жиҳатдан янгилаш мамлакатимизда амалга оширилаётган иқтисодий ислоҳотларнинг устувор йўналишларидан биридир. Натижада импорт ўрнини босувчи маҳсулотлар тайёрлаш ҳажми йил сайин ошиб бормоқда.\nСувда ҳам ишлайди\nМобиль телефонлари ишлаб чиқаришда етакчи саналган “hTC” компанияси янги қурилмасини намойиш этди.\nМазкур смартфон замонавий ва энг сўнгги технологиялар билан жиҳозланган. Жумладан, у 13 мегапиксель ҳажмдаги камерага эга. Айтиш жоизки, бундай камера ҳар қандай профессионал фотоаппаратлар билан рақобатга кириша олади.\nМобиль қурилманинг видеотасвирга олиш хизматида ҳам кўплаб қулайликлар мавжуд. Хусусан, смартфоннинг экрани 5,2 дюймли бўлиб, энг юқори сифатли (Full HD) видеомаҳсулотларни бемалол қўллаб-қувватлайди. 16 гигабайтли ички хотирага эга ушбу аппаратни 1,5 метр сув тубида ҳам ишлатса бўлади.\nПятница, 10 Октябрь 2014 10:46\n13 ёшли қиз Марсга учиши мумкин\nМарсга парвоз қиладиган илк инсон бу йил 13 ёшга тўлган Алиса Карсон исмли қизалоқ бўлиши мумкин.\nГап шундаки, NASA космик агентлиги “қизил сайёра”га учадиган астронавтни тайёрлаш дастурида айнан шу қиз билан ишлашга келишиб олган.\nАлиса астронавт бўлиш мақсадида тўққиз йилдан бери ўз устида тинимсиз меҳнат қилиб келаяпти. Бу вақт ичида у NASAнинг астронавтларни тайёрловчи ёзги болалар оромгоҳида уч мавсум давомида махсус синовдан ўтди.\nКосмик кемаларда ҳаракатланиш қоидаларини мукаммал ўрганган бу қизалоқ жисмоний тарбия билан ҳам мунтазам шуғулланади. Бундан ташқари, у инглиз, испан, хитой ва француз тилларида бемалол сўзлаша олади.


Фарғона вилояти Шерғозиевлар оиласи | "Оила" маркази\nФарғона вилояти Шерғозиевлар оиласи\nФарғона вилояти. Шерғозиевлар оиласи\nШерғозиевлар оиласи Ўзбекистон туманидаги “Катта қайнар” маҳалла фуқаролар йиғинида яшайди. Ушбу жуфтлик 34 йилдан буён бирга, ҳамнафас яшаб келмоқда. 5 нафар фарзанднинг меҳрибон ота-онаси, 3 нафар неваранинг севимли буви-бобоси. Фарзандларининг барчаси олий маълумотли. Оила бошлиғи Ғ.Шерғозиев 35 йиллик иш фаолияти ва тадбиркорлик фаолияти орқали элнинг ҳурматига сазовор бўлган. Оила бекаси Л.Шерғозиева оилавий тадбиркор.\nҒ.Шерғозиев маҳаллада ёшларга ибратли маслаҳатчи, оилада меҳрибон қайнота, оила бекаси Л.Шерғозиева эса 2 нафар келинларига, жонкуярлиги, оилапарварлиги билан ўрнак бўлиб келмоқда.\nБу оила нафақат маҳаллада, балки бутун вилоятда мурувватли, саҳоватпеша, савобталаб ишларга бошчи сифатида танилган. Хусусан, маҳаллада кам таъминланган оилаларга моддий ёрдам бериш, камхаржларнинг тўйини ўтказиш, етимларни кийим-кечак билан таъминлаш, қария ва ёлғизларни уйларини таъмирлаш каби ишларни мунтазам бажариб келмоқда.\nХусусан, оила ўғли Шерғозиев Иқболжон ўзи таълим олган 400 ўринли 40-мактабга ичимлик сувини ўтказиб берди.\nХонадон аҳли гулчилик билан шуғулланади. Туман ҳокимияти атрофи, маҳалла маркази, бир нечта болалар боғчасини ҳомийлик ҳисобидан ободонлаштириб, ландшафт усулида манзарали гуллар, дарахтлар ўтказиб, кўркамлик ва ободликка ҳисса қўшиб келмоқдалар.


09:50 / 04.01.2018 | Muxlisingiz | 7103\nАссалому алайкум! Устозлар эрнинг розилигисиз аёл жаннатга тушмайди дeб эшитганман, лeкин рози ризочиликни тушунмасдан розимасман сўзини айтсачи?\nВа алайкум ассалом! Ноҳақ норози бўлса, эътибори йўқ, лекин эрнинг розилигисиз аёл жаннатга кирмайди. Аллоҳ таоло “Нисо” сурасида марҳамат қилади:\nالرِّجَالُ قَوَّامُونَ عَلَى النِّسَاء بِمَا فَضَّلَ اللّهُ بَعْضَهُمْ عَلَى بَعْضٍ وَبِمَا أَنفَقُواْ مِنْ أَمْوَالِهِمْ فَالصَّالِحَاتُ قَانِتَاتٌ حَافِظَاتٌ لِّلْغَيْبِ بِمَا حَفِظَ اللّهُ وَاللاَّتِي تَخَافُونَ نُشُوزَهُنَّ فَعِظُوهُنَّ وَاهْجُرُوهُنَّ فِي الْمَضَاجِعِ وَاضْرِبُوهُنَّ فَإِنْ أَطَعْنَكُمْ فَلاَ تَبْغُواْ عَلَيْهِنَّ سَبِيلاً إِنَّ اللّهَ كَانَ عَلِيًّا كَبِيرًا۝\n34. Аллоҳ баъзиларини баъзиларидан устун қилгани ва молларидан сарфлаганлари учун эркаклар аёлларга раҳбардирлар. Солиҳа аёллар итоаткор ва Аллоҳнинг ҳифзи-ҳимояси бўйича ғойиб(эр)ларининг муҳофазасини қилувчилардир. Бош кўтаришларидан хавф қилинган аёлларга ваъз-насиҳат қилинг, ётоқларида ҳижрон қилинг ва уринг. Агар итоат қилсалар, уларга қарши бошқа йўл ахтарманг. Албатта, Аллоҳ Олийдир, Улуғдир.\nعَنْ قَيْسِ بْنِ سَعْدٍ رَضِي اللهُ عَنْهُ قَالَ: أَتَيْتُ الْحِيرَةَ فَرَأَيْتُهُمْ يَسْجُدُونَ لِمَرْزُبَانٍ لَهُمْ، فَقُلْتُ: رَسُولُ اللهِ صَلَّى اللهُ عَلَيْهِ وَسَلَّمَ أَحَقُّ بِذَلِكَ، فَأَتَيْتُ النَّبِيَّ صَلَّى اللهُ عَلَيْهِ وَسَلَّمَ فَقُلْتُ لَهُ ذَلِكَ، فَقَالَ: أَرَأَيْتَ لَوْ مَرَرْتَ بِقَبْرٍ أَكُنْتَ تَسْجُدُ لَهُ؟ قُلْتُ: لَا، قَالَ: فَلَا تَفْعَلُوا، لَوْ كُنْتُ آمِرًا أَحَدًا أَنْ يَسْجُدَ لِأَحَدٍ لَأَمَرْتُ النِّسَاءَ أَنْ يَسْجُدْنَ لِأَزْوَاجِهِنَّ لِمَا جَعَلَ اللهُ لَهُمْ عَلَيْهِنَّ مِنَ الْحَقِّ. رَوَاهُ أَبُو دَاوُدَ والْحَاكِمُ التِّرْمِذِيُّ وَلَفْظُهُ: لَوْ كُنْتُ آمِرًا أَحَدًا أَنْ يَسْجُدَ لِأَحَدٍ لَأَمَرْتُ الْمَرْأَةَ أَنْ تَسْجُدَ لِزَوْجِهَا\nҚайс ибн Саъд розияллоҳу анҳудан ривоят қилинади: Термизийнинг лафзида: «Агар бировни бировга сажда қилишга амр қилувчи бўлсам, хотинни эрига сажда қилишига амр қилган бўлур эдим», дейилган.Шарҳ: Ушбу ҳадиси шарифда эрнинг хотиндаги энг бош ҳаққи тўғрисида сўз кетмоқда. Ровий Қайс ибн Саъд Форс империясининг қадимги шаҳарларидан бири – Ҳайра шаҳрига борган экан. Ўша ернинг аҳолисининг Мирзабонга, яъни подшоҳдан кейинги мартабада турадиган аскарбошига сажда қилаётганларини кўрибди. Шунда «Бундай ҳурмат ва эъзозга бундан кўра Пайғамбаримиз соллаллоҳу алайҳи васаллам ҳақлироқлар», деган фикрни хаёлидан ўтказибди у. Сафардан қайтиб келгандан сўнг Пайғамбаримиз соллаллоҳу алайҳи васалламнинг ҳузурларига бориб, «Биз ҳам сизга сажда қилсак бўлар экан», деган маънодаги фикрни айтибди. Шунда Пайғамбаримиз соллаллоҳу алайҳи васаллам у кишига бу масалани ажойиб бир услуб билан тушунтирибдилар. Аввал у кишидан: «Айт-чи, бир қабрнинг олдидан ўтсанг, унга сажда қилармидинг?» деб сўрабдилар. «Йўқ», деб жавоб берибди Қайс ибн Саъд розияллоҳу анҳу. «Ундай қилманглар», дебдилар Пайғамбаримиз соллаллоҳу алайҳи васаллам. Чунки ўликка сажда қилиш билан тирик одамга сажда қилиш баробардир. Тирик одам ҳам барибир тезда ўлади. Ўладиган одамга сажда қилиш ўлганга сажда қилиш билан тенг. Саждани ўлмайдиган зотгагина қилиш керак. Дунёда ҳеч ўлмайдиган биттаю битта Зот – Аллоҳ таоло бор. Шундай экан, фақат Аллоҳгагина сажда қилиш лозим. Мободо, фаразан, одам одамга сажда қилиши жоиз бўладиган бўлса, Исломда хотиннинг эрига сажда қилиши йўлга қўйилар эди. Исломда эрнинг хотинидаги ҳаққи шунчалик улуғ ҳисобланади. Чунки раҳбарга итоатсизлик ҳеч бир инсоний жамиятга тўғри келмайди. Эр эса оиланинг раҳбаридир. Агар аёл эрнинг итоатида бўлса, фарзандлар ҳам отага итоат қиладиган бўлади. Оқибатда оилада дўстлик, муҳаббат ҳукм суради, оила мустаҳкамланади, қут-баракали бўлади. Аёлнинг эрига итоатсизлиги эса оиланинг бузилишига, бошқа кўплаб ноқулайликларга сабаб бўлади. Ҳар бир мусулмон оиланинг аъзоси ушбу ҳақиқатни яхшилаб тушуниб олмоғи керак. Шу билан бирга, Аллоҳга гуноҳ бўладиган ишларда эрга ҳам, ундан бошқага ҳам итоат қилиш йўқлиги умумий қоида эканлигини ҳам билиб қўйиш лозим. ("Ҳадис ва Ҳаёт" китобидан). Лекин эр ўзининг мақомини суъистемол қилмаслиги керак. Аллоҳ таоло “Нисо” сураси 19-оятида:\nва улар (аёллар) ила маъруф ҳолатда яшанг. Агар уларни ёқтирмасангиз, ажаб эмаски, Аллоҳ сиз ёқтирмаган нарсада кўпгина яхшиликларни қилса. ("Тафсири Ҳилол" китобидан). Ноўрин айтилган норозилик, дуоибаднинг эътибори йўқ. Валлоҳу аълам!\nСоф Исломий Имлар Манбаси ва бидъатлар .


Андрей Канчельскис: «Икки очко йўқотдик» » Lochinlar.UZ\nLochinlar.UZ » Интервью » Андрей Канчельскис: «Икки очко йўқотдик»\nАндрей Канчельскис: «Икки очко йўқотдик»\nCoca Cola Суперлига 23-туридан ўрин олган “Навбаҳор” – “Насаф” жамоалари ўртасидаги учрашувдан кейинги матбуот анжуманида “Навбаҳор” бош мураббийи Андрей Канчельскис иштирок этди. Унинг фикрлари эса қуйидагича бўлди.\nАлбатта, бугунги ўйинда жамоамиздан омад юз ўгирди, десак ҳам бўлаверади. Регламентга кўра, асосий таркибда бир нафар ёш футболчи 45 дақиқа ўйнаши шарт.Бунинг сабабини билмадим, аммо регламентга албатта бўйсуниш лозим.\nШу боис, учрашувнинг учун биринчи бўлимда майдонда ёш ҳужумчи Муҳаммаджон Султанов ҳаракат қилди. Аммо унда тажриба етишмаганлиги боис, “Навбаҳор” майдонда бир киши кам ўйнаётгандек таассурот қолдирди.Бунга баҳс давомида ўзинглар ҳам гувоҳ бўлдинглар.\nТўғрисини айтсам, сафимизда “Навбаҳор” савиясига тўғри келмайдиган ўйинчилар бор. Уларнинг номларини келтирмайман. Ихтиёримиздаги 12-13 нафар асосий футболчи эса, темир эмас. Машҳур мураббий Валерий Васильевич Лобановский “темир ҳам бир кун синади”, деганди.\nТаркибимизда жароҳатланганлар ҳам бор. Аббос Ғуломов ҳамда ёш, иқтидорли ўйинчи Абдулҳай Исмоилов жароҳатларидан фориғ бўлишса, жамоага ёрдам беришади, деган умиддамиз.\nНаилож, ҳозирча ихтиёримдаги футболчиларнинг хизматларидан фойдаланишга тўғри келади. Аммо жамоа аввалги ўйинини намойиш этолмаётганлиги мен учун ачинарли. Битта эмас. икки-учта гол уриш лозим. Лекин ҳозирча бунга жамоанинг потенциали етмайди.\nГол ургандан сўнг, ўйиннинг сўнгги дақиқаларида концентрацияни йўқотиб қўйдик. Натижада меҳмонлар ҳисобни тенглаштирди. Футболда кичик сониялар ҳам ўйин, мураббий тақдирини ҳал этиши мумкин.Ахир, миллионлар ўйинида майда нарсалар бўлмайди. Шу боис, тайёр ғалабани бой бериб, икки очко йўқотдик.\nҲаёт эса давом этади. Жамоамизда оз бўлса-да, 3-ўринни эгаллаш имконияти бор ва бундан самарали тарзда фойдаланишга интиламиз.\nАммо барча клубларга бир хил талаб қўйилиши лозим. Айрим стадионлар, жумладан, “Сўғдиёна”, “Бухоро”, “Сурхон” клубларининг майдонлари талаб даражасида эмас. ЎФА бу борада барчага бир хил муносабатда бўлиши лозим, деб ҳисоблайман.\nБундан ташқари, тақвимга кўра, ушбу ўйиндан сўнг, 24 кун давомида дам олиб, кейин бир ҳафта оралиғида 3та баҳс ўтказар эканмиз. Бунақада футболчилар қандай тикланишади? Бу хусусда ҳам ўйлаб кўриш лозим эди.\nЎФА биринчи вице-президенти Равшан Сайфиддинович Эрматов футбол одами ва у кейинчалик шундай омилларга эътибор қаратади, деган умиддаман.\nРавшан Сайфиддинович билан гаплашганимизда, декабрь ойи ёки ундан сўнг, мураббийлар билан йиғилиш ўтказмоқчи эканлигини таъкидлаганди. Ўшанда биз – мураббийлар ўз фикрларимизни билдирамиз ва шундай масалаларни ҳал этамиз, деган умиддаман.скачать dle 10.4фильмы бесплатно\nHoshimjon1199 2 ноябр 2019 20:05\nHoshimjon1199 2 ноябр 2019 18:56\nAFSUS HURSANCHILIK OHIRIGA ETMADI\nUznamcity 1 ноябр 2019 19:29\nBu kesak futbolchilarni shunchalik uynatitganigayamchi uzi katta raxmat Kancheliskis hozir piyozdan somsa qilitti tugri.Oston bilan Abdujamolni urni qattiq bilinyapti ular buganda xolatimiz ancha yaxshi bulardi.Faraz qiling urtada Azim Oston Amirbek Abdujamol vay vay vay daxshatni uzginasi bulardi.Hujum tashkil qilishda bunchali muammoga duch kelmas edik\nФутбол ишкибози 1 ноябр 2019 16:15\nМАЙДОН СИФАТИ КОНИКАРЛИ ЙИГИТЛАР БУНДАН ЯХШИРОК УЙИН КУРСАТИШЛАРИ МУМКИН ЭДИ СУРХОН МАЙДОНИГА КАНЧЕЛСКИ ФИКРЛАРИ ЭДИ СУГДИЁНА БУХОРО СУРХОН ФУТБОЛ МАЙДОНЛИРИ ТАЛАБ ДАРАЧАСИДА ЭМАС....БУ ХАМ КАНЧЕЛСКИ ФИКРИ НАСАФДАН КЕЙИНГИ МАТБУОТ АНЖУМАНИДАГИ СУЗЛАРИ......\nФутбол ишкибози 1 ноябр 2019 11:37\nОбид журабоев канотидан факат хужум булди....\nФутбол ишкибози 1 ноябр 2019 11:36\nТаникли химоячимиз Игорь Голбан йук жойдан...ажойиб тарзда дарвозани ишгол килди...рахмат игорь кечирим хам сурамадинг мухлислардан..\nUznamcity 1 ноябр 2019 08:06\nMalades andrey anatolievich kechayam zor uyin boldi gap yuq biroz omad etishmadi golam shdevr boldi ishlarizga omad


Ҳужжатлар қаерда, раис? - Huquq.uz\nҲужжатлар қаерда, раис?\n13:30 - 27.04.2021\nАҳоли фаровонлигини таъминлаш, турмушини яхшилаш коммунал хизмат кўрсатиш соҳасининг ривожланиши билан чамбарчас боғлиқдир. Бунда ҳудудларда фаолият юритаётган хусусий уй-жой мулкдорлари ширкатларининг ўрни беқиёс. ХУЖМШга аъзо фуқаролар тўлаган бадаллар кўп қаватли уйларнинг камчилигига адолатли тарзда сарфлаб борилса, уй эгаларига ортиқча харажат юкланмайди. Аксинча, ширкат раиси нопок бўлса, йиғилган бадалларни тўғри ишлатмаса, кўп қаватли уйлар йил сайин таъмирталаб бўлиб бораверади, аҳоли орасида норозилик кучаяди. Пойтахтимиздаги бир нечта ХУЖМШда раҳбар бўлиб ишлаган Отабек Жўраев ҳам халқнинг омонатига хиёнат қилиб, аҳолидан йиғиб олинган бадални талон-торож қилгани фош этилди.\nО.Жўраев «Master stroy Tuzel» МЧЖнинг норасмий раҳбари ва «Kamalak kommunal», «Binafsha servis kommunal», «Yegay kommunal servis», «Tuzel yashna mavzesi» ширкатларининг ижрочи директори лавозимида ишларди. У ширкатларга раҳбарлик қилган йилларда аҳоли тўлаган 54 млн. 808 минг сўм пулни банк орқали ширкатларнинг ҳисобрақамларига кирим қилмасдан, ўз манфаати йўлида сарфлаб юборади.\nБундан ташқари, О.Жўраев «Халқ банки»нинг Яшнобод филиалидан ширкатларга ажратилган 401 млн. 780 минг сўм кредит ҳисобига қурилиш-таъмирлаш ишларини амалга ошириб, қилинган ишларни ошириб кўрсатиб, 23 млн. 965 минг сўмлик мулкларни талон-торож қилган.\nШунингдек, у қилмишлари фош бўлишининг олдини олишни кўзлаб, мазкур ширкатларнинг бухгалтерия ҳужжатларини йўқ қилади.\nСуд ҳукми билан О.Жўраевга ойлик иш ҳақининг 20 фоизини давлат ҳисобига ушлаб қолган ҳолда 2 йилу 6 ой муддатга ахлоқ тузатиш ишлари жазоси тайинланди.


ЎзА - Ўзимизни ўзимиз алдамайлик\n12.09.2018 10:23 Чоп этиш версияси\nЎзимизни ўзимиз алдамайлик\nМуқаддам мавжуд баҳолаш тизимидан фарқли ўлароқ, олий ўқув юртига кириш учун тест синов усулини жорий этишда унга ўқишга лаёқатли, илмга интилувчан, ҳақиқий тиришқоқ ёшларни танлашнинг самарали воситаси деб қаралди. Амалда-чи?\nУ қатор йиллар мобайнида билими ва ўзлаштириш қобилияти ҳаминқадар бўлган болаларни талабалар сафига киритиш қуроли бўлиб келди. Албатта, тест ҳақидаги тасаввурлар кўп ўтмай тарқади, унинг “таъмирталаб“ томонлари тезда кўзга ташланиб қолди, бироқ унинг жорий этилишига ташаббускор бўлган кишилар мансаб ва ваколатларидан фойдаланиб ҳар қандай эътирозга эътиборсизлик муҳитини яратдилар. Унинг ҳимоясини таъминладилар. Бу усулнинг муқим туриб қолиши учун бундан манфаатдор бўлган гуруҳлар ҳам, кези келганда тестга тасаннолар айтиб туришди. Гарчи у на таълимни ва на бошқа бир соҳани ҳаққоний равишда оёққа турғаза олмаган бўлса-да, ўзи қуламай ҳали-ҳануз оёқда тургани шундан.\nАйтиш жоизки, тест туфайли жамиятда жиноят тури яна биттага ошди: “тест товламачилари” пайдо бўлди. Ўзларини “паровоз” деб атаган бу “қавм“ калласи бўм-бўш “вагон”га ўхшаш абитуриентларни синовдан ўтказиб қўйиб, эвазига мўмайгина даромад топишни касб қилдилар. Олий ўқув даргоҳида эса, “паровоз“дан узилиб қолган бунинг каби қуп-қуруқ “вагон”лар ҳақиқий бошоғриққа айланди: ўқиш сифати, ўзлаштириш даражаси пасайди. Халқаро олимпиадаларга иштирок этадиган муносиб талабани топиш мушкул бўлиб қолди. Аллақаёқдан трансплантация қилиб келинган сохта демократик тамойиллар талабаларни талтайтириб юборди. Бу домлаларни ҳам анчайин танбаллаштирди. Илгари фанлардан иккита қарзи бўлган талабанинг талабалар сафидан чиқарилиши белгилаб қўйилган эди. Бола ўқирди, бирор-бир фандан қарздор бўлиб қолмасликка тиришарди. Бунинг ўрнига биз нимани татбиқ этдик? Ҳозир сессиядаги ҳамма (8-12) фанлардан ҳам қониқарсиз баҳо олганларга бир ой муҳлат берамиз. Гўё талаба тўрт ой мобайнида қилмаган ишини бир ойда қилиб улгурадигандек. Товба, дейсан: “Еб тўймаган – ялаб тўярканми?”\nХуллас, бу бир ойлик муддат талабага қарзини ёпиш учун қинғир йўллар ахтаришга асқатади: кимдир кимнидир ўртага солади, кимнингдир шунчаки омади чопади, кимдир домланинг “кўнглини топади“...\nКўриб турибсизки, коррупцияга йўл очиляпти: домла сунъий равишда порага жалб этиляпти. Бу эса бора-бора барчамизни бирдек маънавий таназзулга тортади. Ўқитувчи билимсиз болаларнинг талабалар сафига келишидан манфаатдорлик ҳис қила бошлайди. Сабаби, жамиятда “ўқишга кирган талаба уни битириши шарт” деган қараш шаклланган. Боланинг лаёқатсизлиги учун бирор-бир чора қўллай олмаган ўқув даргоҳи, унинг ана шу лаёқатсизлиги билан муроса қилиб яшашга мажбур.\nҚарабсизки, ўқиш йўқ, савия ҳаминқадар, аммо қоғозда ўзлаштириш рисоладагидек. Савол туғилади: кимни алдаяпмиз? Ўзимизни ўзимиз эмасми? Ахир биз ўқитаётган талабанинг ўзлаштириш даражаси бугун олий ўқув юртининг нуфузини тушириб турган бўлса, эртага мутахассис сифатида у ишлаб чиқаришга бориб, иқтисодиётни кўтаришига ким кафил? Кафиллиги бўлмаса ҳам, “кап”ини бериб ишга илашади. Ўқишга қандай йўл билан кирган бўлса, ишга ҳам шу тахлит жойлашади. Энг ачинарлиси, у муносиб бир мутахассис ўтирса, иқтисодий самара бериши мумкин бўлган бир жойни банд қилади. Ундан ҳам ёмони – ўзидан кучлироқ кадрни ўзидан тўрга ўтишига йўл бермай, тўсқинлик қилади.\nМамлакатимиз аҳолисининг мустақилликка эришиб ҳам машаққатли ҳаётга маҳкум бўлиб қолаётганининг сабабларидан бири шу эмасми? Жаҳоннинг ривожланган илғор мамлакатлари билан бўйлашиш учун мамлакатда ялпи ишлаб чиқариш маҳсулотлари жон бошига фалон фоиз (давлатимиз раҳбари ҳам бу фикрни бот-бот такрорлайдилар), деган сохта рақамлар эмас, аҳолининг турмуш даражаси асосий мезон аслида. Қолаверса, ишлаб чиқарилаётган маҳсулотларнинг сифати ва рақобатбардошлиги ҳақида гапирадиган бўлсак, масала яна ҳам чуқурлашади. Бу жиҳатдан мақтаниб, кўкракка мушт уришга ҳали ҳақли эмасмиз. Сабаби, биз оқибат ҳақида сўзлашга одатланганмиз. Оқибат эса сабабнинг маҳсули экани ҳақида бош қотирмай қўйганмиз. Башарти, биринчи навбатда тафаккурга товуқнинг тухумича озуқа бермайдиган келажак ҳақида сохта, дабдабали шиорлардан воз кечишимиз лозим. Баландпарвоз чақириқлар, хусусан “дунёдаги барча йўллар Римга олиб боради” деганнамо калондимоғликлар, “Орийлар жамияти” ёки “коммунизм” ғояси охир-оқибат пуч эканини тажрибадан ўтказиб бўлдик.\nШу жиҳатдан олиб қараганда, тараққиётга бевосита алоқадор бўлган тармоқлардан бири олий таълим тизимидир. Бинобарин, соҳага доир қонунчилик ҳужжатларини қайта кўриб чиқиш зарурати бор.\nЎзбекистондаги мавжуд ижтимоий-иқтисодий шароит ва аҳоли менталитети, олий таълим муассасасини тўлалигича қабул жараёнидан халос этишни тақозо этади. Ҳатто ҳужжат қабул қилиш, олий таълим муассасаси ўқитувчиларининг тест назоратчилари сифатида иштироки ҳам ноўрин. Назаримда, кейинги 15-20 йилда ўқитувчиларни тамаъгирликка, талабаларни эса ялқовлик ва боқимандаликка берилишига айрим номукаммал қонун ва қоидалар, низомлар сабаб бўлди.\nАбитуриентларнинг ҳужжат топшириш жараёнини эса интернет орқали бемалол бажарса бўлади. Ушбу тажрибанинг нақадар самарадорлигини жорий йилда Юридик университет мисолида кўрдик. Ахборот алмашиш, маълумотлар олиш ёки беришда ҳозирда интернетдан қулайи йўқ. Нега энди мана шу қулайликни тест жараёнларига татбиқ қилишимиз мумкин эмас?\nАбитуриентларни тест синовлари бўлиб ўтадиган повильонларга ўтказишда бармоқ ёстиқчаларини текшириш усули жорий қилинса, ҳам қулай ҳам ишончли бўлади. Бировнинг ўрнига бошқа бировнинг суқилиб киришига тамоман барҳам берамиз. Амалдаги қонун-қоидаларга риоя этмай, била туриб тартибга хилоф равишда имтиҳон жойига тақиқланган воситаларни олиб киришга бўлган ҳар қандай уриниш қонунни бузиш даражасида баҳоланмоғи даркор. Башарти, ҳар бир фуқаро қонуннинг ҳар бир ҳарфига итоатда бўлмоғи шарт! Ёшларимизда ана шу туйғуни таркиб топтиришимиз лозим. Хитойда, бундай ҳолда тартиббузарга маъмурий чора кўрилади: у умрбод олий маълумот олиш ҳуқуқидан маҳрум этилади. Тўғри-да, катта ҳаёт остонасида илк қадамини шундай қинғир ташлаган киши, диплом олгач, қандай одим отишини тасаввур қилаверинг!\nҚувонтирадиган томони шундаки, жорий йилда Президентимиз ташаббуси билан абитуриентларни ўқишга қабул қилишнинг адолатли йўли танланди. 1-15 август кунлари тест бўлиб ўтди ҳамда синов жавоблари бир кундан кейин эълон қилиниб борилди. Натижада ўзига ишонган, билими бор ўғил-қизларимиз талабалик бахтига муяссар бўлди. Демак, шундай йўл тутса бўлар экан.\nҲар биримиз юртимиз нурафшон, халқимиз фаровон яшашини истаймиз. Чунки ўзимиз ҳам шу халқнинг бир бўлагимиз. Умумманфаат замирида бизнинг ҳам манфаатларимиз мавжуд. Бу юрт биздан болаларимизга, набираларимизга мерос бўлиб ўтади. Шундай экан, унинг тақдирига бефарқ бўла олмаймиз, эртаси ёруғ бўлишига масъулмиз.


Kasalliklar bo'yicha barcha ma'lumot Коронавирус - энг охирги маълумотлар » DAWO.UZ\n2019 йил декабрида Хитойда бир гурух пневмония холатлари кузатилди. Текширувлар натижасида касалликни фанга маълум бўлмаган янги вирус келтириб чиқаргани аниқланди. Эндиликда уни "2019 Новел Коронавирус” деб номланди. Бу видеода вирус хақида хозиргача маълум бўлган маълумотлар келтирилган. Шуни ёдда тутингки, бу янги вирус ва бу маълумотлар ўзгариши мумкин.\nКоронавируслар гурухига кўп миқдордаги вируслар киради. Вирус тузилиши ирсий асоси бўлган ядро, уни ўраб турувчи қобиқ ва оқсил "тикан” ларидан иборатдир. Бундай тузилиш унга тож (crown) шаклини беради. Лотин тилида тож (crown) – корона дейилади. Унинг номи шундай келиб чиққан.\nКоронавирусни бир қанча турлари бўлиб, улар нафас йўли ва ошқозон ичак тизими касалликларининг белгисини юзага келтиради. Нафас йўли касалликлари оддий гриппдан тортиб ўпка яллиғланиши (пневмония) гача бўлиши мумкин. Кўп беморларда касаллик ўрта оғирликда кечади. Аммо баъзи турдаги коронавируслар оғир турдаги касалликларни келтириб чиқаради. Улар қуйидагилар:\nSARS-CoV – оғир ўткир нафас йўли синдромини келтириб чиқарувчи коронавирус. У биринчи марта 2003 йилда Хитойда аниқланган.\nMERS-CoV – Яқин Шарқ нафас йўли синдромини келтириб чиқарувчи коронавирус. У биринчи марта 2012 йилда Саудия Арабистонида аниқланган.\n2019n-CoV – 2019 йилдаги номаълум коронавирус эса биринчи бўлиб Хитойда аниқланди.\nАввалига пневмония шаклида Вухандаги денгиз махсулоти ва тирик хайвонлар билан савдо қиладиган одамлар орасида учради. Ундан сўнг эса беморга яқин оила аъзоларига ва тиббиёт ходимларида тарқалди. Хозирда касаллик жуда кўп. Хитой бўйлаб тарқалди. Яна баъзи давлатларда хам аниқланди.\nКасаллик ўзи қаердан келиб чиққан?\nКоронавирус бир қанча хайвонлар орасида айланиб юриши аниқланган. Баъзан бу вируслар хайвонлардан одамларга юқади. Буни "spillover” – бир жойдан бошқа жойга ўтиб тарқаш дейилади. Бу вируснинг мутацияси ёки хайвон ва инсон орасидаги узоқ алоқа хисобига келиб чиқади. Мисол учун MERS-CoV туялардан келиб чиққан, SARS-CoV эса цивет мушукларидан келиб чиққан. 2019n-CoV қайси хайвондан келиб чиққани хали аниқ эмас.\nУ қандай юқади?\nАниқ юқиш йўллари халигача аниқлангани йўқ. Умумий олганимизда нафас йўли касалликлари хаво-томчи йўли орқали бемор йўталса ёки акса урса ва зарарланган нарсага тегиш орқали юқади.\nКасаллик юқтириш хафви юқори бўлганлар:\nХайвонлар билан контактда (алоқада) бўладиганлар: тирик хайвон бозорларида ишлайдиганлар\nКасал бемор билан алоқада бўладиганлар: бемор яқинлари ва тиббиёт ходимлари\nХозиргача аниқ бўлган белгиларни енгилидан бошлаб, оғиригача санаймиз:\nЙўтал ва хансираш\nОғир холатларда пневмония\nЎлимга олиб келиш даражаси хали аниқ эмас.\nКасалликни қандай аниқлаймиз?\nБуни фақатгина ПЦР (полимераза цепная реакция) усулида вирус ирсиятини аниқлаш орқали топиш мумкин.\nВирусга қарши махсус дори мавжуд эмас\nСимптоматик даволаш яъни бемордаги касаллик белгиларига қараб даволаш\nВирус қарши химояланиш учун вакцина (эмлаш) мавжуд эмас\nВакцина ва дори ишлаб чиқариш хозирча давом этмоқда.\nВирус юқишини қандай олдини оламиз?\nБу янги вирус маълум географик зонада тарқалган. Шунга қарамай, вирус юқишини ва тарқалишини олдини олишга қаратилган стандарт гигиеник чора-тадбирлар мавжуд. Унинг таркибига қуйидагилар киради:\nЙўтал ёки акса урганингизда бурун ва оғзингизни тиббиёт маскаси ёки мато билан тўсиб олиш\nКасаллар билан яқин алоқада бўлмаслик\nМаскалар ва тиббиётда ишлатишга мўлжалланган шахсий химоя воситаларидан фойдаланиш\nҚўлингизни доимий равишда совун билан ювиш ёки спиртли сальфеткада артиш\nЗарур бўлмаса хайвонлар ва уларнинг қисмлари билан алоқа қилмаслик, алоқадан кейин эса қўлни совунлаб ювиш\nХайвон махсулотлари яхшилаб пиширилгандан сўнг истеъмол қилиш\nАгар касал бўлсангиз уйда қолинг. Агар иситма, йўтал, хансираш бўлса тезлик билан шифокорга кўрининг. Шифокорингизга саёхатингиз хақида айтинг.\nБу янги вирус хақида маълумотлар янгиланиб туриши мумкин. Бунинг учун бизнинг сайтни текшириб туринг.


Ўзбекистонда заргарлик бизнесини ким назорат қилади?\n25 октябр 2021, Тошкент вақти: 19:52\nЎзбекистон заргарлик дўконларидаги аксар импорт молларининг контрабанда йўли билан киритилгани ҳақида тахминлар бор.\nЎзбекистон божхоначилари ўтган ярим йил ичида мамлакатга контрабанда йўли билан киритилмоқчи бўлган 22 килограмм тилла ва заргарлик буюмлари мусодара қилингани ҳақида ҳисоб берди. Айни пайтда¸ заргарлик бозорида фаолият кўрсатаëтганлар¸ тилла контрабандачиларининг "бизнес шериги" айнан божхоначиларнинг ўзи эканини иддао қилмоқдалар.\nЎзбекистон Республикаси Давлат божхона қўмитаси матбуот хизмати вакили бу ҳақда фақат маҳаллий журналистларга ахборот бера олишини айтди:\n- Биз мана ҳеч қанақа тўсиқсиз уларни қизиқтирган саволларга жавоб берамиз. Аммо бизнинг фаолиятимизга четдан туриб қизиқувчилар учун Давлат божхона қўмитасининг сайти бор. У ерни биз деярли кунора янгилаб борамиз. Керакли маълумотлардан бемалол фойдаланинг.\nОзодлик: Ўзингиздан ололмайманми?\n- Йўқ¸ иложи йўқ. Tўғрироғи¸ менинг ҳуқуқим йўқ бу нарсага, деди Ўзбекистон Республикаси Давлат божхона қўмитаси матбуот хизмати вакили.\nЎзбекистон Республикаси Давлат божхона қўмитаси расмий интернет сайтига кўра, 2010 йилнинг биринчи ярми давомида 190 га яқин ҳолатда божхоначилар заргарлик буюмлари контрабандасига чек қўйилган.\n“Натижада 1.3 миллиард сўм қийматдаги, салкам 22 кг тилла ва заргарлик буюмлари ўрнатилган тартибда мусодара қилинган”, деб ёзилади божхона қўмитасининг расмий сайтида.\nЎзбекистонда тилла ва заргарлик буюмларини заргарлик дўконидан ёки ноқонуний тилла бозорларидан харид қилиш мумкин. У ердаги молларнинг аксарияти Туркия, Бирлашган Араб Амирликларидан олиб келинган заргарлик буюмлари, дейди бухоролик суҳбатдошимиз.\n- Эмиратдан кўп киши олиб келади. Олган нарсаларимизнинг кўпчилиги эмиратники. Уларнинг сорти паст. Пробалари паст юради. Улар катта¸ чиройли тахлайди. Бизларникилар кичкина¸ сифати яхши.Ўзбекистоннинг тиллосига ҳеч қайси тилло етмайди. Бизларникиларнинг пробаси баланд. Бизларники тилланинг қуймаси 996 проба чиқади. Ўшани 583 қилиб беради. Бу энди тилла тиш бўладиган ва ҳоказо. Ундан бошқаси ярамайди. Уларники билан тилла тиш қилиб бўлмайди. Синса бошқатдан улаб бўлмайди. Битта каттасини олиб келиб келиним кестириб кўрди. Ичи темир. Юзи тилла. Нархи арзон. Бизларники грамми 70 га чиққан бўлса¸ уларникининг энг қимматини тахминан 35-40. Бухоро тилласи ҳозир 70 мингга ҳам топилмайди, дейди бухоролик суҳбатдошимиз.\nМаълум бўлишича, Ўзбекистон бозорларига Туркия,Бирлашган Араб Амирликларидан контрабанда йўли билан кириб келаётган тилла ва заргарлик буюмлари¸ мамлакат ҳудудига асосан Тошкент халқаро аэропорти орқали кириб келмоқда.\nТошкент халқаро аэропорти Божхона хизмати Ўзбекистонга олиб кирилиши рухсат этилган тилла ва заргарлик маҳсулотлари ҳақида шундай деди:\nОзодлик: Қанча олиб кирсам бўлади аэропорт орқали Ўзбекистонга?\nОзодлик: Ўзимнинг тиллаларимдан ташқарими ëки ..\n- Ўзингиз қанча олиб кетасиз?\nОзодлик: Мен савдо қилмайман. Ўзим учун Туркиядан олиб келмоқчиман.\n- Ҳамма шунақа дейдию. Савдо қилмайман дейди. Ўзингизникидан ташқари 30 грамм.\nОзодлик: Ундан юқори бўлсачи?\n- Ундан юқори бўлса мумкин эмас.\nОзодлик: Декларация қилсамчи?\n- Барибир ҳам мумкин эмас.\nОзодлик: Бож тўлови билан ҳам мумкин эмасми?\n- Йўқ мумкин эмас, деди Тошкент халқаро аэропорти божхоначиси.\nЎзбекистонга тилла ва заргарлик буюмларини олиб киришнинг ҳам ўз “одами” бор, дейди бухоролик собиқ тиллафурушлардан бири:\n- Конечно, бунинг учун орқангда кишинг бўлиши керак. Мисол учун¸ бир миллиардлик нарсани олиб юра олмайсан. Налогга тушсанг ҳам¸ йўлда юрганингда ҳам поддержканг бўлиши керакда. Бўлмаса унча нарсани олиб юра олмайсан. Шунча нарсани қандай олиб юрасан? Любой одам ўғирлаб кетади, дейди "катта"тиллафурушлардан бўлган бу суҳбатдошимиз ўз исми айтилмаслиги шарти билан.\nЎз заргарлик дўконига эга Ҳалимжон ака дўконидаги маҳсулотлар турли жойлардан келтирилишини айтади:\n- Ўзбекистон тилласи “Фанон” ишлаб чиқариб турибди. Шунинг тиллалари бизларда.\nОзодлик: Бу турк¸ араб тилласи эмасда.\n- Бор¸ бор¸ туркдан ҳам келади¸ қисман Қозоғистонда ҳам ҳозир “киевский ишлаб чиқараяпти” дейди. Энди уни тушуниб бўлмайди. Чунки у чëрний йўл билан кириб келадида¸ кейин тарқатилади. Қисман бизга ҳам берилади. Ўша олиб келадиганлар бор.\nОзодлик: Хориждан тиллани Ўзбекистон ичкарисига ким олиб кириши мумкин?\n- Одамлар кўп. Қиладиганлар ўзи ҳаммаси шунақа бўлган. Улар таможня орқали олиб келади. Келишган одамлари бор.\nОзодлик: Божхонадан қандай қилиб ўтказади?\n- Уни мен билмадим. Мен унга ҳеч нарса дея олмайман.\nОзодлик: Таниши бўлса ўтадими?\n- Ҳа, дейди Ўзбекистон ичкарисига ноқонуний равишда олиб кирилаëтган тилла буюмлари контрабандачиларига асосан божхона ходимларининг ҳомийлик қилишини даъво қилган заргарлик дўкони эгаси.\nТошкентлик ҳуқуқ фаоли ва журналист Абдураҳмон Ташанов Ўзбекистонда турли соҳа бизнеслари айрим шахслар томонидан бўлиб олинганлигини гапиради:\n- Биз¸ масалан, нефт соҳасида палончи нима қилади, шакар бизнесини палончи назорат қилади¸ деган гапларни эшитганман.Лекин айнан заргарлик масаласида бунақанги нима йўқ. Тўғридан-тўғри олтин масаласини ўша президент оиласи ҳал қилади деган умумий гаплар юради, дейди ҳуқуқ фаоли ва журналист Абдураҳмон Ташанов.\nТошкент вилоятининг Ангрен шаҳрида заргарлик бизнеси фаолиятини ўрганган ҳуқуқ фаоли Дмитрий Тихоновга кўра, Ўзбекистонда бу бизнес ортида ҳам “криминал” гуруҳлар туради ва бу бизнес тизими айнан криминал асосда қурилган:\n- Очиқ айтадиган бўлсак, заргарлик бизнеси билан шуғулланувчи одам ҳуқуқ-тартибот органларига улуш беради. Бу унинг контактлари бўлган ё милиция, ё прокуратура, ёки Миллий хавфсизлик хизмати. Демакки, агар дўконда контрабанда йўли билан олиб келинган заргарлик буюмлари бўлса ҳам, сотиш учун муаммо бўлмайди. Балким шу идоралардаги танишлари Ўзбекистонга олиб киришга ҳам ёрдам беришар, дея тахмин қилади ҳуқуқ фаоли Дмитрий Тихонов.\nҲуқуқ фаолига кўра, Ўзбекистонга контрабанда йўли билан кираëтган заргарлик буюмларининг бир қисми божхона хизмати томонидан қўлга олинганлиги уларнинг баъзи-баъзида “ўз вазифасини бажараётганлигини” кўрсатиш, холос.\nЎзбекистоннинг кўп соҳаларига аралашган Ислом Каримовнинг тўнғич қизи Гулнора Каримова заргарликда ҳам ўзининг “Guli” брендига эга. Бироқ айнан Каримова хонимнинг бутун Ўзбекистон заргарлик бозорини назорат қилиш-қилмаслиги¸ бу бозорнинг яна қандай "китлари" борлиги айни пайтда жумбоқ бўлиб қолмоқда.


Лола Каримова-Тилляева Самарқанд Болалар уйини қайта таъмирлашдан сўнг очиб берди - Lola Karimova\nЛола Каримова-Тилляева Самарқанд Болалар уйини қайта таъмирлашдан сўнг очиб берди\n26 сентябрь куни “Sen Yolg’iz Emassan” Республика жамоатчилик болалар жамғармасининг Васийлик Кенгаши раиси Лола Каримова-Тилляева ва унинг турмуш ўртоғи Тимур Тилляев Самарқанд шаҳридаги 10-сонли Меҳрибонлик уйида капитал созлаш ва реконструкция ишлари тугаши муносабати билан унинг тантанавий очилиш маросимида иштирок этдилар.\n10-сонли Меҳрибонлик уйи 1943 йилда ташкил этилган бўлиб, 70 йил мобайнида унда 1418 бола улғайиб ҳаётда ўз ўринларини топди. Бугунги кунда бу ерда 3 ёшдан 15 ёшгача бўлган ота-она қарамоғисиз қолган 138 табола тарбия олиб келмоқда.Уларга 40 та педагогик кадрлар таълим-тарбия бермоқда.\nМехрибонлик уйининг 1987 йилда қурилган биноси ўтган давр мобайнида бирор марта капитал таъмирланмаган, талаб ва санитар нормаларга жавоб бермас эди. Тарбияланувчилар учун оддий маиший қулайликлар, мустақил таълим олиш ва спорт билан шуғулланиш учун шароитлар яратилмаган эди.\nМеҳрибонлик уйида реконструкция ва қурилиш ишлари 2013 йилнинг феврал ойида бошланди. 7 ой давомида таъмирлаш ишлари бажарилиб, Мехрибонлик уйи тўлиқ жиҳозланди. Ҳозирги кунда бу ерда 140 ўринга мўлжалланган ётоқхона, 8 та гурух хоналари, 10 тадан ортиқ ўқув хоналари, кўргазмалар зали, музей, кенг ошхона, катта ўқув зали, кутубхона, спорт зали, 5 та замонавий тиббиёт хоналари ҳамда спорт мажмуаси мавжуд.\nЛола Каримова-Тилляева болажонларга қарата айтган сўзларида шундай деди: “Сиз учун, сизнинг сифатли ҳаёт кечиришингиз учун барча зарур шароитларни яратишдан бахтиёрмиз. Таъмирлаш ишларида биз сизларнинг қизиқишларингизни ҳамда замонавий қулайликларни инобатга олган ҳолда, қўшимча таълим, спорт ва касбий тайёргарликка ҳам аҳамият бердик.\nМен сизнинг ойдин келажагингизга ишонаман! Сиз эртага ҳаётда муносиб ўрин топиб, мақсадингизга эришиш учун ўзингизда етарлича билим, куч ва ғайрат топа оласиз, дея умид қиламан. Бизнинг Фондимизнинг асосий мақсади ҳам шунда. Биз эса бунинг учун қўлимиздан келгунча ҳаракат қиламиз”.\nМехрибонлик уйининг янгиланган бинолари барча замонавий талабларга, санитар ва ёнғин ҳавфсизлиги нормаларига бутунлай жавоб беради. Биноларнинг электр ва сув таъминоти, вентиляция, хоналарни иситиш тизими янгиланди. Меҳрибонлик уйининг ҳудуди ободонлаштирилиб, болалар майдончалари қурилди.\nЖажжи тарбияланувчилар учун гуруҳлар уларнинг ёшига мос бўлиб, уларда турли ривожлантирувчи уйинлар болажонлар эхтиёрига топширилиб, болалар учун мўлжалланган шинам анжомлар ўрнатилди. Болаларнинг бўш вақтларида спорт билан шуғулланишлари учун янги футбол майдони қурилиб, спорт заллари зарур замонавий анжомлар билан таъминланди.\nТиббий блок бутунлай қайта таъмирланиб, муолажа хонаси, изолятор, шифокор хоналари ва даволаш хоналарини ўз ичига олди.\nТарбияланувчилар учун компьютер хонаси, кутубхона, қўшимча машғулотлар хонаси, хореография зали таъминланган бўлиб, болалар учун замонавий технологиялар асосида яратилган барча қулайликлар болаларнинг интеллектуал, жисмоний ва маънавий салоҳиятини ривожлантириш учун кўпроқ имкониятлар яратади.\nЛола Каримова-Тилляевага Франциск I қироллик орденининг Дама фахрий унвони…\nЛоле Каримовой-Тилляевой присужден титул Дамы Королевского Ордена Франциска I\nЛола Каримова-Тилляева Ўзбекистон гимнастика федерациясининг президенти лавозимини тарк этди\nЛола Каримова-Тилляева Ўзбекистоннинг ЮНЕСКОдаги элчиси лавозимидан кетганини маълум қилди


Наманганда ташкил этилган «102» тизимига кунига 800 дан ортиқ мурожаат келиб тушмоқда. Уларнинг ҳар ўнинчиси жиноятга оид - Daryo\n23:15, 09.04.2021 28305\nНаманганда ташкил этилган «102» тизимига кунига 800 дан ортиқ мурожаат келиб тушмоқда. Уларнинг ҳар ўнинчиси жиноятга оид\nНаманган вилояти ички ишлар органларида синов тартибида ишга туширилган «102» тизимига ўтган икки ой давомида 45 мингдан ортиқ қўнғироқ қабул қилинди. Бу ҳақда мазкур тизим раҳбари, подполковник Шуҳрат Раҳимов маълум қилди, дея хабар беради «Дарё» мухбири Азизбек Абдувалиев.\nФото: Наманган вилоят ИИБ ахборот хизмати\nРеспубликада биринчилардан бўлиб жорий этилган тизим фаолияти учун 14 та штат бирлиги, операторлар зали ва вазиятлар маркази ажратиб берилди. 102 ва шаҳар-туман ИИБлар ўртасида махсус алоқа тармоғи ўрнатилди. Эндиликда барча уяли алоқа компаниялари ва алоқа тармоқларидан тушадиган хабарлар бевосита call-марказ операторлари томонидан қабул қилиниб, ички ишлар органлари ходимларининг тез фурсатда ҳодиса жойига етиб бориши, тергов-тезкор гуруҳининг ўз вақтида чиқиши ҳамда ҳар бир ҳолат ўрнатилган тартибда электрон журналда қайд этилиши таъминланмоқда.\n«Шу пайтгача тизимга келиб тушган ҳар ўнинчи қўнғироқни жиноят ва ҳодисалар ҳақидаги хабарлар ташкил этди. Операторлар томонидан бир кунда ўртача 800 дан ортиқ қўнғироқ қабул қилинмоқда. Оилавий низолар, фирибгарлик ҳолатлари, автомобилларнинг белгиланмаган жойларга қўйилиши бўйича мурожаатлар кўп. Ички ишлар ходимларининг хатти-ҳаракатлари юзасидан мурожаатлар ҳам келиб тушмоқда. Улар тегишли тартибда кадрлар билан ишлаш тизими ва ўз хавфсизлиги бўлимига йўналтирилади», — дейди Шуҳрат Раҳимов.\nИИБ мулозимига кўра, «102» тизимига ёлғон мурожаатлар келиб тушиши ҳам қайд этилмоқда. Жумладан, яқинда Уйчи туманидан босқинчилик ҳолати юзасидан маълумот келиб тушган. Тергов-тезкор гуруҳи кўрсатилган манзилга борганида эса мурожаат асоссиз бўлиб чиқди. Бу ҳолат юзасидан материаллар тўпланиб, судга чиқарилган.\nКелгусида call-марказга мурожаат қилувчи шахсларга ҳар томонлама кўмак бериш мақсадида психологлар, юристлар ва таржимонлар фаолиятини ҳам йўлга қўйиш режалаштирилмоқда.\nМаълумот учун, «102» тизими 2021 йилнинг сентябрь ойига қадар синов тартибида иш олиб боради.\nМавзуга доир: Андижондан олиб қочилган Spark Наманганда эҳтиёт қисмларига ажратилган ҳолда топилди\n21:38, 15.05.2021 184588\n10:50, 25.05.2021 157707\n15:10, 29.05.2021 156279\n18:34 Бугун 656\n18:14 Бугун 1500\n18:00 Бугун 2575\n17:54 Бугун 2248\n19:10, 11.06.2021 139324\n17:47, 10.06.2021 118819\n22:22, 10.06.2021 84499\n17:14, 11.06.2021 61758


Имтиёзли автокредитлаш: 500 дона «Lacetti»га шартномалар...\n27.10.2018 15:17 0 2683\n«GM Uzbekistan» ҳамда ХАТБ «Ravnaq-bank» Тошкент шаҳрида имтиёзли автокредитлаш дастури бўйича расмий ҳамкорга айлангани ҳақида хабар бергандик.\n«GM Uzbekistan» ва «Ravnaq-bank» ХАТБ билан ҳамкорликда ўтказилган Lacetti CDX A/T (3 поз.) автомобилини имтиёзли автокредитлаш учун ўтказилган акция бўйича ажратилган 500 дона автомобилнинг барчасига шартномалар имзоланиб бўлинган.\nШу сабабли «Ravnaq-bank» ХАТБ билан биргаликда ўтказилган акция муваффақиятли ниҳоясига етгани маълум қилинди.\nGM Uzbekistan автокредит Ravnaq Bank Lacetti\nҲодиса 10/01, 11:22\nТошкентдаги аянчли ЙТҲ сабабчиси воқеа жойидан қочган. Бир аёл ва 8 ёшли қизча аланга ичида қолиб кетган


"МХДҚ Хитойдан келган 47 та вагонни туширишга рухсат бермаяпти" - 0\n«МХДҚ Хитойдан келган 47 та вагонни туширишга рухсат бермаяпти»\nFevral 10, 2021 Fevral 15, 2021\nТемир йўл орқали Хитойдан келган 47 та контейнер молларини Дўрдўй бозорига туширишга Миллий хавфсизлик давлат қўмитаси мутасаддилари рухсат бермай қўймоқда. Бу ҳақда «Дўрдўй» савдо маркази касаба уюшма қўмитаси раиси Дамира Дўўлўталиева маълум қилди.\nУнга кўра, барча юклар қирғизистонлик ишбилармонларга тегишли. Миллий хавфсизлик давлат қўмитаси ҳодимлари юкларни текшириб кўришлари кераклигини айтиб, вагонларнинг очилишига қаршилик қилишмоқда.\n– Хитой томони билан «Милан» деб номланган компания гаплашиб, 1000 та вагон сўраган экан. Улар фақат 100 та вагонга рухсат беришибди. Бироқ Қирғизистонга келганидан кейин Миллий хавфсизлик давлат қўмитаси ҳузуридаги Коррупцияга қарши курашиш хизмати юкларни текширамиз, деб вагонларни тушириштирмай қўймоқда.\nЭслатиб ўтамиз, 8-февралда Аламедин станциясига Хитойнинг Урумчи шаҳридан 47 та контейнер товар келган. Уни кутиб олиш учун Бош вазир ўринбосари Артём Новиков ҳам иштирок этган. Новиковнинг айтишича, юклар қирғизистонлик ишбилармонларга тегишли бўлиб, сўнгги уч ой ичида президент Садир Жапаровнинг бош вазир бўлиб турган вақтидаги кўрсатмаларига биноан, юк етказиб бериш ҳажмини кўпайтириш бўйича Хитой билан музокаралар олиб боришганини айтилган.\nҲозирча тергов бўйича МХХ маълумот бермади.\nИқтисодДўрдўй бозори, Миллий хавфсизлик давлат қўмитаси, Хитой\nЎш вилоятининг Қора-Сув туманида гўштни қайта ишлаш заводи очилади....


Андижон вилояти ҳокимлигидаги Озодлик манбаларига кўра, Тошкентдан келган "қарийб бир минг кишилик махсус гуруҳ" Андижон вилоятида ҳуқуқ-тартибот идоралари ва халқ хўжалиги соҳаларини текширишга ташланди. Ўзбекистон куч ишлатар тизимлари, солиқ, молия ва бошқа вазирликлар ходимларидан ташкил этилган гуруҳга фақат мамлакат Бош вазирига бўйсуниши ва унга раҳбарларни ишдан бўшатиш ва, ҳаттоки, ҳибсга олиш ваколати берилгани айтилади.\nАндижон вилоятига Тошкентдан юборилган қарийб минг кишидан иборат махсус гуруҳ Асака шаҳри, Избоскан ва Булоқбоши туманларида текширув бошлаган.\nОзодликка бу ҳақда хабар берган вилоят ҳокимлигидаги манбанинг айтишича, текширувчилар асосан Миллий хавфсизлик хизмати ходимларидан иборат:\n“Асака шаҳрига 400 киши ташланган, барча ташкилотлар текшириляпти. Ўзимиздан ҳеч кимни аралаштиришмаяпти. Тўғридан-тўғри Мирзиёвга телефон орқали ҳисобот бермоқда. Ҳокимларни ҳам текширяпти. Ваколатлари жуда катта экан. Хоҳлаган одамини ишдан оляпти, хоҳлаганини ишга қўяяпти”, деди вилоят ҳокимлигидаги манба.\nУ, айниқса, паспорт ва йўл ҳаракати хавфсизлиги бўлимлари қаттиқ текширилаётганини айтди:\n“Вилоят ГАИсини қаттиқ олишяпти. Аввал 9 кишини, кейин яна 13 нафар раҳбар ва инспекторларни МХХнинг подвалига тиқиб қўйишди. Паспорт берадиган бўлимдан ҳам ҳибсга олинганлар бор”, деди манба.\nИзбоскан туманидаги давлат ташкилотларидан бирида ишлайдиган Озодлик манбаси ҳам туманга 250 кишилик текширувчилар гуруҳи келганини айтди:\n“Текширувчилар гуруҳи Избоскандаги Абдулла духтур деган одамнинг хусусий клинакасига жойлаштирилди. Ўзларига махсус автобуслар бириктилган. Улар билан бирга юрадиган милиция ходимлари ҳам Избоскандан эмас, бошқа туманлардан чақиртирилган. Асосан, бюджет ташкилотлари, милиция ва прокуратурани, хусусий корхоналарни, газ ва свет қарздорлигини текширишяпти”, деди у.\nИзбосканлик суҳбатдошнинг айтишича, туман марказидаги аксарият дўконлар ўз фаолиятини вақтинча тўхтатган:\n“Ваҳима жуда катта. Шунинг учун аксарият тадбиркорлар уч кундан буён дўконларини ёпиб қўйган. Айтишларича, ташкилотларнинг сўнгги беш йиллик фаолиятини текширяпти экан. Аксарият мулозимлар хавотирга тушиб қолган”, деди у.\nОзодлик олган маълумотга кўра, текширувчиларнинг катта гуруҳи 7 октябрь куни Булоқбоши туманига ҳам ташланган.\nИсми сир қолишини сўраган булоқбошилик фермерлардан бирининг ҳокимиятдаги манбасига таяниб айтишича, текширувчиларни озиқ-овқат билан таъминлаш маҳалла раисларига юкланган:\n"Чинобод санаториясини ётоқ учун ажратишибди.Озиқ овқат билан таъминлашни эса қишлоқ фуқаролар йиғини раиси маҳалла раисларига бўлиб берибди. Бизга ва тадбиркорларга ҳам солиқ солинган. Ҳар бир хонадон текширилаяпти. Паспортдан бошлаб газ, свет, солиққача", деди фермер.\nАндижон вилояти ҳокимлигининг ўзини таништирмаган мулозими Тошкентдан қарийб минг кишилик текширувчилар келганини тасдиқлади.\nЛекин мулозим, бу махсус гуруҳнинг фаолияти нимадан иборат эканлиги ҳақида билмаслигини айтди.


"Ўзбекнефтгаз” раҳбари “The Boston Consulting Group” раҳбарияти (...)\n"Ўзбекнефтгаз” раҳбари “The Boston Consulting Group” раҳбарияти билан учрашди\n“Ўзбекнефтгаз” АЖ бошқаруви раиси Меҳриддин Абдуллаев стратегик консалтинг соҳасидаги етакчи компаниялардан бири бўлган “The Boston Consulting Group” раҳбарлари, жумладан, бошқарув директори, Марказий Осиё ва Каспий ҳудудларидаги BCG раҳбари Рза Нуриев ва бошқарув директори Владимир Рогов билан учрашди, деб хабар бермоқда «Дунё» АА мухбири “Ўзбекнефтгаз” АЖ Матбуот хизмати маълумотига таяниб.\nУчрашув доирасида мамлакатимизда нефть ва газ соҳасида амалга оширилаётган трансформация ислоҳотлари ҳамда бунинг натижасида “Ўзбекнефтгаз” АЖ томонидан эришилган ютуқлар, режалаштирилган ишлар ҳамда ҳамкорлик масалалари ҳақида сўз юритилди.\nШу ўринда таъкидлаш керакки, “Ўзбекнефтгаз” АЖда бугунги кунда трансформация соҳасида кенг кўламли ишлар бажарилаётган бўлиб, тизимга жаҳон стандартларини жорий этиш бўйича 3 йиллик режа ишлаб чиқилган.\nБошқарув раиси томонидан бурғилаш ва қудуқларни мукаммал таъмирлашнинг операцион самарадорлигини ошириш йўлида ҳам қатор муваффақиятларга эришилгани таъкидланди.\nЎз навбатида, “The Boston Consulting Group” компанияси мутасаддилари стратегик консалтинг соҳасида “Ўзбекнефтгаз” АЖ билан узоқ муддатли ҳамкорликни ривожлантиришдан манфаатдор эканини билдирди.\nУчрашув якунидан томонлар маслаҳатчиларнинг “Ўзбекнефтгаз” АЖни қисқа ва узоқ муддатли ривожлантиришга оид фикрлари ва таклифларини батафсил ўрганиб чиқиш бўйича келишувга эришди.\nТаъкидлаш жоизки, “The Boston Consulting Group” биринчи стратегик маслаҳатчи ҳисобланади. Бугунги кунда BCG кўплаб бизнес раҳбарлари ва нотижорат ташкилотлари билан ҳамкорлик қилмоқда. Компаниянинг асосий вазифаси бизнесни бошқариш ва ривожлантириш бўйича маслаҳат бериш, янги стратегияларни ишлаб чиқиш, иш самарадорлигини ошириш, янги технологиялар ва концепцияларни ўзлаштиришдан иборат.


БМТ Афғонистондаги толиблар даврида қатллар ва қирғинлар ҳақидаги маълумотларни муҳокама қилди\nБМТнинг Инсон ҳуқуқлари бўйича олий комиссари Мишел Бачелет Афғонистонда ҳокимиятга қайтган Толибон томонидан содир этилган оғир жиноятлар ва қонунбузарликлар тўғрисида ишончли хабарлар борлигини айтди.\nБачелетнинг айтишича, Толибон жангарилари томонидан тинч фуқароларни судсиз қатл қилиш ҳақида маълумотлар бор. Шунингдек, болаларни қуролли гуруҳларга жалб қилиш, аёллар ҳуқуқларининг поймол этилиши ва толиблар фикрига қўшилмайдиганлар томонидан намойишларнинг чекланиши ҳақида хабарлар бор.\nСешанба куни Женевада Инсон ҳуқуқлари кенгаши олдида сўзлаган Мишел Бачелет, суддан ташқари қатллар ҳақида батафсил маълумот бермади, лекин, айниқса, журналистлар ва янги авлод жамоатчилиги қўрқуви каби афғон аёлларининг тақдиридан қўрқиш оқланишини таъкидлади.\n«Афғонистонда турли этник ва диний озчиликларга нисбатан зўравонлик ва қасос олиш хавфи мавжуд. Толибон ҳукмронлиги даврида суиистеъмолликларнинг олдинги мисоллари ва сўнгги ойларда содир этилган қотиллик ва ҳужумлар ҳақидаги хабарларга асосланиб», — деди Бачелет. У Афғонистонда инсон ҳуқуқларини кузатувчи махсус механизм — орган яратишга чақирди ва аёллар ҳуқуқларини «асосий қизил чизиқ» деб атади.\nБирлашган Миллатлар Ташкилотининг инсон ҳуқуқлари бўйича мустақил экспертлари қўшма баёнотида таъкидладики, Афғонистонда кўп одамлар «уйма-уй» юрган Толибон қўлидан жавоб олмаслик учун ҳозир яширинишга мажбур. «Тинтувлар, ҳибсга олишлар, таҳқирлаш, қўрқитиш, мулкни тортиб олиш, қасос олиш ҳаракатлари ҳақида ҳозирдан хабар берилмоқда», — дейди экспертлар.\nТолибон ҳаракати Афғонистонни 2001 йилгача бошқарган пайтда ислом меъёрларининг қатъий версиясига (шариат) амал қилган. Толибон 15 августда, бошқа кўплаб шаҳар ва вилоятлар сингари, Кобул жангсиз қулагач, деярли бутун мамлакат устидан назорат ўрнатди.\nЎшандан бери исломий ҳаракат аъзолари ўзини тутиш, зўравонликдан қочиш, аёллар ва қизларнинг ҳуқуқларини кенгайтириш ва сўз эркинлигини таъминлашга тайёр эканликларига жаҳон ҳамжамиятини ишонтиришга ҳаракат қилмоқда.\nАфғонистондан эса минглаб маҳаллий аҳоли қочишда давом этмоқда. Улардан баъзилари Ғарб ҳукуматлари билан ҳамкорлик учун қасос олинишидан қўрқишади. Охирги ўн кун ичида 50 мингга яқин чет элликлар ва афғонлар махсус эвакуация самолётлари билан Кобул аэропорти орқали учишди. Одамлар 31 августга қадар мамлакатни тарк этишга умид қилишади. Ҳозирча бу АҚШ президенти Жо Байден гапирган барча америкалик аскарларни Афғонистондан олиб чиқиш муддати. Толиблар аллақачон хорижий қўшинларни олиб чиқиш кечиктирилса, оқибатлари ҳақида огоҳлантирган.


10 йилда аграр секторда нима ўзгаради? - zarnews.uz\n10 йилда аграр секторда нима ўзгаради?\nПрезидентимизнинг 2019 йил 23 октябрдаги “Ўзбекистон Республикаси қишлоқ хўжалигини ривожлантиришнинг 2020-2030 йилларга мўлжалланган стратегиясини тасдиқлаш тўғрисида”ги фармони билан халқаро ташкилотлар ва экспертлар иштирокида ишлаб чиқилган мамлакатимизда қишлоқ хўжалигини ривожлантиришнинг кейинги 10 йилга мўлжалланган стратегияси тасдиқланди.\nЭндиликда барча тармоқдаги кластерларни ривожлантиришнинг ва рағбатлантириш бўйича тадбирларни аниқлаш мақсадида пахта-тўқимачилик кластерлари фаолияти баҳоланади, агросаноат марказлари тармоқлари базасида ягона савдо тизими жорий этилади. Тупроқни таҳлил қилишнинг мобиль лабораториялари фаолиятини кенгайтириш орқали ўғитдан фойдаланишнинг самарали тизими жорий этилиб, ерларнинг мелиоратив ҳолати ва шўрланиш даражаси замонавий технологиялар асосида мониторинг қилинади.\nТажриба тариқасида фермерлар учун ердан фойдаланиш самарадорлигини ошириш мақсадида ёндош ер участкалари сифатида қишлоқ хўжалигига мўлжалланган ерларни интеграциялаш дастури амалга оширилиб, сув ресурсларини бошқариш тизими қайта кўриб чиқилади. Барча ҳудудларда давлат-хусусий шериклик шартлари асосида ахборот-маслаҳат тизимлари, қишлоқ хўжалиги ҳайвонларини идентификациялаш, уларнинг ҳаракатини кузатиш ва мониторинг қилиш тизимлари жорий этилади.\nПрезидентимизнинг мазкур фармони асосида Самарқанд вилояти ҳокими ўринбосари А.Нурқулов томонидан кейинги 10 йилликда аграр секторда амалга ошириладиган чора-тадбирлар дастури тасдиқланганди. Аммо бир неча бор мурожаат қилишизга қарамасдан вилоят қишлоқ хўжалик бошқармасидан фармон асосида вилоятимизнинг қайси ҳудудларида нима ишлар амалга оширилишига арниқлик киритолмадик.\nТеглар: қишлоқ хўжалиги агрокластер аграр сектор\nСамарқандда жорий йилнинг 6 ойи давомида қишлоқ хўжалиги соҳасида 197 та лойиҳа ишга туширилди\nСамарқандда 11,5 минг гектар майдонда сув тежовчи технологиядан фойдаланилади\nСамарқандда бешта туман картошкачиликка ихтисослаштирилади\nҲудудлар қишлоқ хўжалиги маҳсулотларининг маълум турини етиштиришга ихтисослаштирилади\nҚишлоқ хўжалиги маҳсулотлари етиштириш учун аҳолига имтиёзли шартларда ер ажратилади\nСамарқандда 75,5 минг гектардан зиёд ерга чигит экиш режалаштирилган. 168 та ер тайёрлаш ва экиш отрядлари карантин талабларига амал қилган ҳолда ишламоқда


Пулни сақлаш ва уни кўпайтиришнинг 12 қоидаси*infodavron.uz\nHomeShaxsiy rivojlanishПулни сақлаш ва уни кўпайтиришнинг 12 қоидаси\nAVVALGI VIDEO BOSHQA VIDEOLAR\nПулни қандай қилиб бефойда сарфламаслик ва кўпайтириш мумкин!? Тадқиқотлар кўрсатишича 100 та тадбиркордан атиги 4 тасигина бой-бадавлат бўлишга эришар экан. Қолганлари эса аввалида пул топишни бошлайдилар, кейин эса хеч нарсани ўйламасдан пулларини бефойда сарф этадилар.\nСиз ҳам тадбиркорлик билан шуғулланишни бошламоқчи бўлсангиз, қуйидаги 12 қоидага амал қилинг!\nКўп пул орттириш – жасорат,\nсақлаш – донолик,\nуни сарфлаш – санъат.\nПулни фақат ўзингиз тушунадиган соҳага сарфланг.\nБу бир неча сўздан иборат содда ва қисқа қоида, молиявий дунё йўқотишларининг тўртдан бирини олдини олади.\nПулни ҳеч қачон қандайдир тазйиқ остида сарфламанг\nБу қоидани тадбиркорликка нисбатан ҳам, молиявий фаолиятга нисбатан ҳам қўллаш мумкин. Хар бир инсон пулини тазйиқ остида харажат қилмаслик, қарз бермаслик, нимагадир сарфламаслик принципларига қаттиқ риоя қилиши керак.\nПулни келгуси режаларингизга киритманг, ўзингизники қилиб олинг\nМолия дунёсида ҳамма олиб сотарлик билан шуғулланади. Ҳаммаси таваккал қилади. Хар бирининг ўз мақсади ва уни амалга ошириш йўллари бор, улар ё ютқазади ёки ютади.\nПулни қайта сотиш мумкин бўлган нарсага сарфланг\nБу қоидага асосан, хеч қачон сотиш имкони йўқ нарсалар билан шуғулланманг. Бу қоиданинг қанчалик мухим эканлигини билмоқчи бўлсангиз, хохлаган таниқли бизнесменлардан сўранг. Бу қоидани унутган хар бир йирик бизнесмен яхшигина йўқотишларга чидашига тўғри келган.\nЎз вақтида фойдангизни олинг\nКўпинча қўлоққа чалинадиган гап “Афсус, сотиш мумкин бўлган имкониятни қўлдан чиқардим”. Балки сиз ҳам шундай дейишга улгургандирсиз!?\nЎз банкирингизни эшитинг\nМолиявий “жунгли”да на бир харита, на бир йўл йўқ. Бу ерда хар ким ўзини мўлжалдан адашгандай сезади. Лекин ўз ҳаётини шу “жунгли”да ўтказган кишилар бу ернинг қонунларини ва хатарларини жуда яхши биладилар. Шуларни эътиборга олган холда банкирларга суянишингизга тўғри келади.\nАрзон вақтида сотиб олинг, қиммат бўлганда сотинг\nҚоида бир нечта сўзлардан ташкил топган, агар сиз уни амалга ошира олсангиз, бутун бир мол-дунёни тўплай оласиз. Бу хақда гапириш осон, лекин буни журъат топиб, мустақил бажара оладиган одам мингтадан битта бўлади.\nПулни “ОБОРОТ”да ушланг\nҲар бир сўм – кичик бир ишчи дегани. Шундай қилингки у ухлаб ётмасин, у ишласин. Бир неча ҳафтадан кейин, қанчадир пулни ўзи билан олиб келсин.\nБизнесга қанча сармоя кирита олсангиз, шунча у билан машғул бўлинг\nТадбиркорларга ҳаммасидан керакли бўлган журъат қилиб кредит-маслаҳат олинг.\nРивожланиш билан машғул бўлинг, мақтанчоқлик билан эмас\nКўпгина тижорий фирмалар шу қоидага амал қилмагани учун касодга учради. Улар мақтанчоқлик ва ривожланишни ажрата олишмаган.\nҲеч қачон қарз берманг\nҚани эди бу сўзларни биронта инсон менга 15 йиллар олдин айтганида борми, яхшигина маблағимни ва кўпгина дўстларимни сақлаб қолган бўлар эдим.\nПулларингизни бутун бир соҳага тикинг ва нархларни бошқаринг\nБу қоида буни тушунадиган ва амалга ошира оладиганларга кўп маъно англатади.\nMaqola tarjimasi uchun Xayrullo Xasanov akaga katta raxmat!\n(Visited 5017 times, 3 visits today)\nYangi yil bob ringtonlar\nBu qoidalarni ma’nosini tushunib olsa, samara beradimi?\nMaqola uchun rahmat! Biznesimga turtki berib kelyapsiz…\nDavron aka , avvalo yahshi mikrafon olishingizni so’rardim.. Keyin ovozga effect berilsa yahshi chiqadi, xar bir qoidani alohida o’qib keyin montaj qiling, siz adashib, orada chuchkirib yuboryabsiz!!\nRaxmat! ma’lumotlar uchun.


Шаҳобчада қиёслов сертификати мавжуд бўлмаган тарозидан фойдаланиб келаётгани аниқланди » Арнасой тумани ҳокимлиги расмий сайти\nАрнасой тумани ҳокимлиги » Янгиликлар » Шаҳобчада қиёслов сертификати мавжуд бўлмаган тарозидан фойдаланиб келаётгани аниқланди\nШаҳобчада қиёслов сертификати мавжуд бўлмаган тарозидан фойдаланиб келаётгани аниқланди\n20 сентябрь 2021 йил\nЖиззах вилоятининг Арнасой туманида келаси йил ҳосили учун 10000 гектар майдонга бошоқли дон экилиши белгиланиб, бунинг учун жами 2 500 тонна уруғлик дон талаб этилиши ҳисоб-китоб қилинган.\nШундан келиб чиқиб, ҳозирга қадар туманда жойлашган “Дўстликдон маҳсулотлари” АЖ га қарашли уруғлик дон тарқатиш шаҳобчасида 1 минг 843 тонна уруғлик дон жамғарилди ва шундан 563 тоннасипешма-пеш фермер хўжаликларига етказиб берилди.\nОмборларга экиш учун келиб тушган уруғлик доннинг стандарт талаблари асосида сақланиши ва тарқатилиши “Ўзагроинспекция”нинг вилоят бошқармаси ва туман бўлими томонидан назоратга олинган.\nЖумладан, тарқатиш шаҳобчасида таъмирлаш, фумигация ва дезинфекция ишларининголиб борилганлиги ҳамдаташишларда тегишли қоидаларга жавоб берувчи транспорт воситаларидан фойдаланиш юзасидан тушунтириш ва назорат ишлари олиб борилди.\nШунингдек, уруғлик дон партияларини навлар бўйича сақлаш,уруғлик доннинг генетик (нав) ва экинбоплик сифатлари кўрсатилган мувофиқлик сертификатлари мавжудлигивақопларни жойлаштиришдамеъёр талабларига амал қилиниши бўйичаҳам мониторинг тадбирлари ўтказилиб, ўрганилган ҳолатлар бўйича омбор мудирига ёзма кўрсатма берилди.\n– Ўрганишларда, шаҳобчанинг уруғлик дон тарқатиш ишларида қиёслов сертификати мавжуд бўлмаган тарозидан фойдаланиб келаётганлиги аниқланди, дейди Инспекциянинг Арнасой туман бўлими катта инспектори Хуршид Ибрагимов. – Бу эса Ўзбекистон Республикасининг “Метрология тўғрисида” қонунининг 7-моддаси талаби бузилишига йўл қўйилганлигини англатади. Мазкур ҳолат бўйича шаҳобча мудирига нисбатан Ўзбекистон Республикаси Маъмурий жавобгарлик тўғрисидаги кодексининг 213-моддаси 1–қисми билан маъмурий иш қўзғатилиб, тўпланган ҳужжатлар кўриб чиқиш учун Жиноят ишлари бўйича Арнасой туман судига юборилди.\nБундан ташқари, аниқланган қонунбузилиши ҳолатиюзасидан туман ҳокимлигига тақдимнома киритилган.\n“Ўзагроинспекция”нинг Жиззах вилоят\nДиққат танлов! Фермер хўжаликлари раҳбарлари, қишлоқ хўжалик корхоналари ва кластерлар диққатига\nАрнасойда ғалла ўрими бошланди\nАрнасойда чигит экиш ишлари жадал олиб борилмоқда


Коллеж ва техникумларга қабул: битта ўринга нечта абитуриент тўғри келмоқда?\nЯнгича тизимдаги ўрта махсус таълимнинг илк йилида, Ўзбекистондаги 201 та коллеж ва 185 та техникумга жами 154 765 та квота ажратилган. Бу ўринлар учун талабгорлар сони 260 021 нафар. Бир ўрин учун конкурс 1,7га тенг. Ўқишга қабул қилинганларнинг 86 фоизи тўлов-контракт асосида ўқийди.\nОлий ва ўрта махсус таълим вазирлиги бошқарма бошлиғи Азиз Мелибоев жорий ўқув йилидан фаолияти йўлга қўйилаётган 725 та янги профессионал таълим муассасаларига қабул масаласида маълумот берди. Бу ҳақда Kun.uz мухбири хабар бермоқда.\nМелибоевга кўра, 2020/21 ўқув йили учун жами 339 та касб-ҳунар мактабларига 81 464 нафар 9-синфни тамомлаган мактаб битирувчилари қабул қилинган. Бу – жами битирувчиларнинг 16,7 фоизи демакдир.\n«Уларнинг 5 275 нафари (6,5 %)ни эса ижтимоий ҳимоя ягона реестрига киритилган оила фарзандлари ташкил қилади. Бугунги кунда Касб-ҳунар мактабларининг 311 тасида анъанавий, 28 тасида онлайн шаклда таълим жараёнлари олиб борилмоқда.\nШунингдек, таълим жараёни онлайн шаклдан анъанавий шаклга босқичма-босқич ўтказилмоқда. Ўқувчилар умумтаълим фанларидан ижара тизими асосида дарсликлар билан таъминланмоқда», – деди вазирлик вакили 16 ноябрь кунги матбуот анжуманида.\nАзиз Мелибоевга кўра, жорий ўқув йили учун 26 та вазирлик ва идоралар тизимидаги 201 та коллежга жами 81 325 нафар ўқувчини (шундан 12 762 нафари давлат гранти, 68 563 нафари тўлов-контракт асосида) қабул қилиш белгиланган. Жами 106 981 нафар абитуриентдан ариза келиб тушган.\n«Тушган ҳужжатлар сонининг билим соҳалари кесимидаги улуши: «Таълим»да – 41,4 фоиз, «Соғлиқни сақлаш ва ижтимоий таъминотда»да – 40,6 фоиз, «Муҳандислик, ишлов бериш ва қурилиш тармоқлари»да – 7,4 фоиз, «Хизматлар»да – 5,6 фоиз, «Ижтимоий фанлар, бизнес ва ҳуқуқ»да – 3,0 фоиз, «Қишлоқ хўжалиги»да – 1,8 фоиз, «Гуманитар фанлар ва санъат»да – 0,2 фоиз, «Фан»да – 0,03 фоиз», – деди у.\nБошқарма бошлиғининг айтишича, Олий ва ўрта махсус таълим вазирлиги томонидан жорий ўқув йилида 62 та ОТМ ҳузуридаги 185 та техникумга (шундан 47 таси тиббиёт йўналишидаги техникумлар) жами 73 440 нафар ўқувчини (шундан 9 199 нафари давлат гранти, 64 241 нафари тўлов-контракт асосида) қабул қилиш белгиланган. Жами 153 040 талабгордан онлайн тарзда ариза қабул қилинган.\n«Жами тушган ҳужжатлар сонининг билим соҳалари кесимидаги улуши қуйидагича кўриниш олди: «Соғлиқни сақлаш ва ижтимоий таъминот»да – 67,2 фоиз, «Муҳандислик, ишлов бериш ва қурилиш тармоқлари»да – 15,4 фоиз, «Ижтимоий фанлар, бизнес ва ҳуқуқ»да – 7,5 фоиз, «Қишлоқ хўжалиги»да – 5,1 фоиз, «Хизматлар»да – 4,1 фоиз, «Таълим»да – 0,7 фоиз», – деди Мелибоев.\nБу йил коллеж ва техникумларга саралаш имтиҳонлари 20 ноябрдан 30 ноябрга (30 ноябрь куни ҳам) қадар ўтказилади. Тест синовларини ўтказиш манзили ва графиги ҳали эълон қилинганича йўқ.\nЭслатиб ўтамиз, коллеж ва техникумларда контракт нархи 3,9 – 4,2 миллион сўм оралиғида.